text:
California, Estados Unidos:
Un comision mericano a duna un conseho positivo pa laga Jaitsen Singh (77) den libertad condicional. E hulandes Jaitsen Singh tin 38 aña preso na Estados Unidos, pero ainda tin un investigacion andando relaciona cu abuso sexual.
Singh sentencia cu 56 aña di castigo di prison
Na 1986 Singh wordo sentencia cu 56 aña di castigo di prison, pa motibo cu supuestamente e lo a duna ordo pa asesina su señora y su hijastra. E la pidi pa sinta e resto di su castigo na Hulanda, segun su persona e ta cumpli cu e exigencianan pa yega na remark’e. Pero e Gabinete Hulandes anterior a nenga di duna nan cooperacion pa cu esaki. Segun Hulanda, Singh tin mucho poco vinculo cu Hulanda. Prome cu e la wordo aresta, ya caba e tabata tin 13 aña bibando na Merca y e la biba solamente 4 aña na Hulanda.
Aña pasa Singh a entama un kortgeding contra Hulanda, den cual e la pidi Hulanda pa e bay sinta e resto di su castigo na Hulanda, pero e la perde esaki. Corte na Den Haag a rechasa su peticion.
Pruebanan haya cu e no ta culpabel
Singh na e momentonan aki ta e Hulandes cu tin mas aña cera den exterior. Despues di su prome strafproces a bin resulta cu e testigo principal lo a wordo cumpra pa e fiscal y cu e Surnameo di nacionalidad Hulandes a wordo sentencia inhustamente. Den transcurso di e añanan, e la sigui colecta pruebanan cu e no ta culpabel di cual e la wordo sentencia p’e.
Mocion entrega den tweede kamer
Na juni 2020 te hasta den Tweede Kamer un mocion a keda entrega, den cual a pidi gobierno Hulandes pa haci tur lo posibel pa honra e peticion di Singh y pa traslada Singh pa un prison na Hulanda.
Mientrastanto riba 21 di april ultimo, un comision na Merca a conseha pa laga e hulandes den libertad condicional y cu eventualmente e lo por biaha pa Hulanda. E sentencia aki no ta uno definitivo, ainda falta un sentencia mas di cual e lo wordo husga entre otro pa meritonan legal, esaki lo por dura maximo 120 dia.
Abusonan sexual
Famianan di e victimanan no kier pa Singh wordo laga den libertad. Nan ta sigui acusa Singh di a abusa sexualmente di su hijastra. Ainda tin un investigacion andando, referente esaki.
E famianan ainda ta teme y ta bisa cu Singh ta keda un peliger pa comunidad.
Hulanda a bay di acuerdo pa Singh sinta su castigo na Hulanda
Na final e gobernador di California tin maximo 30 dia di tempo pa tuma un desicion. E gabinete Hulandes mientras tanto por medio di varios carta dirigi na e gobernador di California a duna di conoce, cu nan lo sostene e desicion di laga Singh bay sinta su castigo na Hulanda, mirando cu e no lo forma un peliger mas pa ripiti locual e la wordo sentencia p’e.
Curpanan a wordo haya den bahul di auto
Jaitsen ta electricien di profession y na 1970 e la bay biba na Ontario California, hunto cu su casa Grace, su yiu homber y su hijastra Daphne. Riba 27 di augustus 1983, e curpanan di Grace y Daphne a wordo haya den bahul di e auto di Grace. Grace a wordo severamente maltrata cu un bate di basebal y Daphne (14) a wordo hinca varios biaha cu cuchiu. Ambos a fayece na e heridanan serio cu nan a ricibi.
Un solo testigo
Na april 1984 a base di declaracion di un testigo Raymond Copas kende e tempo ey, e mes tabata preso, Singh a wordo deteni. Na 1986 Singh a wordo sentencia cu 56 aña di castigo di prison pa supuestamente a duna ordo pa a mata su hijastra y su señora.
E sentencia a wordo basa riba e declaracionnan di un supuesto testigo cu tabata Copas. Copas despues di tempo a hala su declaracion aden y un poco tempo despues Copas a fayece na momento cu polis a bay pa areste.
Singh no tin nada di haber cu e asesinato
Tambe cu tempo, for di algun declaracion y dossiernan a bin resulta cu Singh no lo tabata tin nada di haber cu e dobbel asesinato. E viuda di Copas y un ruman di un di e supuesto asesinonan den e caso aki a firma cu Singh no ta culpabel pa e dobbel asesinato aki.
Fiscal corupto
E declaracion di e testigo, cu a wordo usa pa sentencia Singh, despues di un investigacion di un private dective y di FBI a bin resulta cu e Fiscal di e tempo ey Dennis Stout tabata haci varios acto di corupcion den casonan penal y cu e tabata cumpra e testigonan y entre otro Copas tambe a wordo cumpra. Nunca corte a scucha e yiu homber di e pareha Singh, semper a tene pafo di e proceso.
Singh su salud no ta 100% mas
Singh tabata encarcela na San Quentin State Prison na San Francisco y na 2017 e la wordo traslada pa California Medical Facility na Vacaville. Na 2020 e la wordo contagia cu Corona Virus y desde e tempo ey e ta den isolacion y ta haya oxigeno via mashin. Esaki segun su abogado Rachel Imamkhan.


c: text/html

text: Internacional: ta calcula algo mas cu 600 caso rond di mundo for di october 2021. Tin un pensamento cu kisas esaki por tin algo di haber cu Covid -19, pero a mucho tempran pa bisa esaki. Kisas ta un virus nobo tambe cu ta circulando. Na Reino Uni a identifica 197 caso y na Merca 180 caso. Tin di e casonan a bira serio cu mester a interna muchanan den hospital. Casonan di inflamacion leve di higra bou di mucha, no ta algo di sorpresa. Pero mirando cu esaki ta subiendo drasticamente door e inflacion a bira severo, ta algo alarmante. E test di sanger a releva cu e problema ta otro for di e virus hepatitis A,B,C,D y E. Mester sigui haci mas estudio pa determina kico precies e virus nobo aki ta.

robotstxt: allowed

filter: keep


text:
ORANJESTAD, Aruba: Na Colegio EPI a tuma luga un mini fair, cual tabata e Edu Canada Mini Fair pasobra e college fair grandi mes a tuma luga diaranson. EPI a organisa e mini fair aki unda cu e studiantenan por a haya informacion di e 6 instituto di Canada pero tambe di e embahada di Canada.
Director di Enseñansa EPI, Irayka Yanez, a splica cu studiantenan di henter Colegio EPI a keda invita pa asisti na e mini fair aki. A percura cu studiantenan di 1ste te cu 4de klas tabata t’ey pasobra desde comienso di aña escolar di EPI, e studiantenan ya caba kier sa informacion kico lo bay pasa aki 4 aña. E enfoke tabata riba e studiantenan di tres y di cuater aña, Irayka Yanez a expresa.
Durante e Mini Fair tabatin presencia embahada di Corsou, Minister di Enseñansa tabata presente pa asina presencia e parti di e estudionan y a tuma informacion. Tambe el a presencia e Mini Fair cu EPI a organisa.


text:
Diasabra anochi un automobilista a tuma nota di un vcar V-1637 coriendo zig zag y baha tur hende for di caminda na Seri Tijshi bayendo abou direccion pa spiral rotonde. Di biaha patruyanan di tanto Flex y Mobiele Eenheid a drenta accion pa wak si por topa cu e auto riba caminda principal.
Patruya di Flex a tuma nota di un yaris coriendo basta duro direccion pa Playa a bay tras di esaki. E auto a bin para riba tereno di e pumpstation na final di Caya. Tabatin dos persona abordo un hende grandi y un hoben y a bin haya sakito di droga pero a tuma esaki den beslag, no por a detenenan debi cu e cantidad tabata minimo.


text:
ORANJESTAD – Financial Action Task Force (FATF) ta un organisacion global cu tin un funcion pa controla actividadnan di labamento di placa y financiamento di terrorismo. FATF ta duna paisnan recomendacionnan con pa preveni y tambe identifica transaccionnan dudoso den e contexto aki. Aruba a ancra e recomendacionnan aki den su Ordenanza pa Preveni y Combati Labamento di placa y Financiamento di Terrorismo (LWTF). Na Aruba tin varios instancia cu tin un rol specifico den ehecucion di e ley aki, entre otro nos Financial Intelligence Unit Aruba (FIU Aruba, antes yama MOT) y Banco Central.
FATF recientemete a emiti un declaracion pa informa y adverti paisnan cu e menaza di terorismo den diferente region, ainda ta grave. FATF cu hopi preocupacion a observa, un serie di atakenan terrorista recien na Afganistan y Irak. Esaki tambe tabata e caso riba e continente Africano y den e parti sur di e continente Asiatico. EIIL (Daesh) y afiliadonan ta afirma cu ta atake terorista cu nan a orkestra. E atakenan aki a ocaciona morto of a herida centenares di civilnan inocente. Mientras tanto, Al Qaeda y otro organizacionnan terorista tambe ta sigui di ta un menaza pa stabilidad, seguridad y paz mundial.
Na nivel internacional, a tuma varios medida pa preveni cu organisacionnan terorista ta genera medionan financiero pa por planea y ehecuta atakenan. Sinembargo, ainda e gruponan aki por recauda y ricibi fondonan for di fuentenan legal y illegal. Regularmente institucionnan financiero y organisacionnan di supervision cu ta monitorea fluhonan di placa pa e gruponan aki, ta descubri metodonan nobo cu nan ta uza pa recauda fondo. Nan por manipula civil y empresanan, ta secuestra hende pa pidi pa placa, ta extorsiona rednan petrolero den e parti oost di Siria y posiblemente ta genera placa tambe mediante traficacion di hende.
E riesgonan pa Aruba den e contexto aki no ta categorisa como halto, sinembargo FIU Aruba ta comparti e informacion aki cu e meta pa conscientisa tur instancia cu ta facilita transaccionnan financiero y pueblo en general pa ta semper alerto. FIU Aruba a yega di emeti articulonan cu ta duna informacion con nos ciudadanonan sa bira victima di ‘scams’. Maske cu ainda no tin suficiente evidencia cu for di Aruba tambe ta uza ‘scams’ pa recauda fondo pa organisacionnan terorista, no por descarta cu esaki lo por ta un metodo cu radicalistanan ta uza pa saca tiki placa cada biaha, for di un multitud di hende den diferente pais pa financia actonan terorista. FIU Aruba ta conseha comunidad pa ta alerta pa personanan (desconoci) cu via social media ta pidi pa mandanan placa, usando storianan of promesanan cu finalmente ta resulta di ta falso. E chens cu esaki por ta un ‘scam’ ta grandi. Hunto nos por preveni y combati financiamento di terorismo na un forma efectivo.
Por lesa e declaracion di FATF riba website di FIU Aruba (https://www.fiu-aruba.com/news/).


text:
Ta un honor pa bisa cu KLY EYECARE ta un negoshi dirigi y maneha pa dos hende muhe Arubiano. Den pasado nan a bay Hulanda pa studia, gara experiencia y bolbe pa yuda Aruba su economia bay dilanti. Un duo perfecto forma pa Ica Felix-Geerman, cu mas di 20 aña di experiencia den e ramo di optica y midicion di wowo, y Yourainne Kelly, cu su 11 aña di experiencia den e ramo di cuido di wowo y optica.
E vision di KLY EYECARE ta pa pone mas atencion y dedicacion na e wowo, bista y e desaroyo di esakinan. Nan ta enfatisa riba e cuido preventivo, pa cu e organo WOWO y su funcion, esta e BISTA. Un bril no ta bisti e hende, ta e hende ta bisti e bril y ta pa esaki KLY EYECARE, tin diferente tipo y estilo di bril pa tur cartera.
Yourainne Kelly
Na 2007 el a bay Hulanda bay studia e vak Optometrie. E estudio aki el a hacie 2 aña largo. Como studiante di optometria, nan tabata haya basta les hunto cu e studiantenan di orthoptie. Aki el a cuminsa ripara cu e materia orthoptie tabata hala su atencion mas. Ora e momento a yega pa drenta di 3 aña optometria, el a opta pa cambia di estudio, anto drenta ful den orthoptie. Yourainne a muda bek na Aruba na december 2013. Na Aruba el a haya experencia den su ramo, prome cu e y Ica, a dicidi di habri KLY EYECARE.
Ica Felix-Geerman
Mientras cu Ica tabata traha como trahado social y cultural na municipio Nieuwegein y Ijselstein. El a dicidi di cambia di profesion y na 1998 el a cuminsa cu e estudio na Amersfoort di Opticien. Desde 2005 el a bira filiaal manager na Utrecht na Kanaleneilanden, cu ta un bario mixto grandi di diferente nacionalidad. No tabata straño den e bario eynan un ‘’allochtoon’’ como manager, pero si como un hende muhe pa haya respet y confiansa di e cliente! Ica tabata train e stagiairenan y e empleadonan, cu ta bin traha den e compania.


text:
WILLEMSTAD – E di tres siman di futbòl Liga MCB a continua den wikènt tras di lomba. E partido di djabièrnè entre Centro Dominguito i Jong Colombia a keda postpone i lo wòrdu hunga awe 8’or di anochi na stadion Ergilio Hato.
Djasabra 29 di mart tabata tin e partido entre SUBT i Sithoc. Den e partido aki SUBT a sali di e porta grandi, goliando e ekipo di Sithoc ku un skor di 5-1. Pa SUBT Geryon Alberto a anotá na tres okashon, miéntras ku Stallone Isenia a anotá na dos okashon. E úniko gol di Sithoc a keda anotá pa Jason Inecia.
Despues di e partido aki e siguí e partido entre UNDEBA i Hubentut Fortuna. Den e partido aki UNDEBA a sali viktorioso ganando di Hubentut Fortuna ku skor di 3-1. Christopher Lourens, Norvianel Naar i Edelmar la Cruz a anotá pa UNDEBA. Miéntras ku Johuar Martina a anotá pa Hubentut Fortuna.
Riba djadumingu Liga MCB a kontinuá ku dos partido. Den e prome partido Jong Holland a topa ku Victory Boys. Akinan ku golnan di Randal Winklaar, Jonathan Lindo i Vylison Lake e ekipo di Victory Boys ta derota Jong Holland ku skor di 3-1. Pa Jong Holland e gol a keda anotá pa Charles Martina.
Den e di dos partido di djadumingu, Vesta a topa ku Centro Barber. Despues ku Centro Barber a kai atras 1-0 riba un gol di Ruchendro Kierindongo di Vesta e ekipo a sa di bini bek i gana e partido ku skor di 2-1. Jurensley Martina tabata e hungadó ku a sali na reskate di Barber, anotando tur dos gol pa e ekipo.


text:
Mirando e evolucion cu tin den enseñansa y cu awo nos tin guia interno etc y tin diferente reunion cu mayor o instancia externo nos a laga traha un magazijn nobo y nos a haci e magazijn anterior un sala multifunctional cual nos lo usa pa reunion cu mayor, instancia externo pero tambe pa nos mediatheek pa maestranan. Pa nos por caba cu e sala aki nos mester dun'e un touch up di verf y tambe pone reki pa e parti di mediatheek, cumpra mesa etc
0 Boluntario falta ainda
Diasabra • 09:00 - 16:00
Montaña 16-A
Noord
Noord
Paden
5 / 5 Boluntario
5 Boluntarionan di bo organisacion
5 Boluntarionan di bo organisacion
Agnes Kleuterschool
Aysheline
Lopez
5935335


text:
Tradicion ta yuda uni nos, pa e motibo aki a crea e produccion di Dia di San Juan, miho conoci como Dia di Dera Gay. Ta trata di un video informativo cu e meta pa conscientisa specialmente nos muchanan y generacion nobo, di e origen y historia di nos tradicion di fiesta di cosecha cu ta celebra dia 24 di juni.
E video aki no solamente ta trata di e historia di celebracion di San Juan, pero tambe con ela evoluciona y bira manera e ta awe. Ta importante pa mantene e bunita tradicion aki bibo pa asina duna honor na nos antepasadonan.
Minister di Finansa y Cultura Xiomara Maduro ta haci un apelacion na comunidad pa ta cauteloso ora di cende candela durante Dia di San Juan. Candela ta hopi peligroso y facilmente por destrui naturalesa, infrastructura y hasta por causa morto. Si kier cende candela haci esaki na un manera responsabel.
Ministerio di Cultura hunto cu Comision Celebracion Dianan Nacional lo sigui hiba un maneho caminda ta percura pa tur scol basico sigui ricibi material informativo di nos Dianan Nacional y Fiestanan Cultural pa por uza den lesnan na scol.
Minister Maduro ta invita tur muchanan di scol basico pa participa den e Competencia di Kibra Coco cual lo tuma luga, diasabra 25 di juni cuminsando pa 5 or di atardi na Teleraruba. Un danki na Ministerio di Cultura, Comision Celebracion Dianan Nacional, Povi-Tree, Departamento di Cultura, Archivo Nacional Aruba, Telearuba, HP, SETAR y e comision forma pa docentenan di scol basico y dos graduadonan di Bachelor Papiamento pa nan contribucion pa logra otro edicion di Kibra Coco.


text:
Awe mainta banda di 10:45 Am polis y brandweer a keda dirigi pa kaya Dr Jose Gregorio Hernandez na Antriol net patras di e ofisina di e kompania Ipod pa un kandela ku a expande su mes rapidamente.
E kandela a konsentra su mes na un deposito ku e kompania tin net patras di nan ofisina kaminda tin un kas di palu tambe.
E kandela a destrui tur kos ey nan.
Bisinja nan a skucha asta exploshon ya ku tabata tin silinder di gas na e sitio tambe.
Kuerpo di bombero a hasi un bon trabou.
Por a mira hasta algun kolega di kuerpo di bombero na sivil bisti ta yuda paso net nan a baha warda.
Danki dios no ta tin danjo personal y solamente danjo material.
FUENTE: AIMED AYUBI.
NOTISIA KU BO POR KONFIA.


text:
Rèspèt pa bon trabou di yu di Kòrsou
WILLEMSTAD.-EXTRA a tuma nota di un foto riba ret sosial den kua un señora ta indiká ku e tim di profeshonal marítimo ku a logra na los e barku di kònteiner mega grandi, ku tabata pegá den Suez kanal tabata bou di liderazgo di e yu di Kòrsou Jules Martina. E señora ku gran orguyo ta indiká ku ta su ruman, EXTRA ta kompartí e orguyo di e señora.
Naturalmente e notisia aki ta yena kada yu di Kòrsou i hinter nos komunidat ku orguyo di mira kon nos hendenan ta desplegá den eksterior. EXTRA a buska kontakto ku Jules Martina pero e no ta den posibilidat pa papia, pero di tur manera ta importante pa Kòrsou duna rekonosementu na un yu di tera ku a presta un labor asina meritorio.
E ruman ta indiká tambe ku ta e mesun persona aki, esta Jules Martina ku den pasado a saka e avion chikí di un kompania lokal ku a kai yegando Boneiru. Tremendo labor di un yu di Kòrsou.


text:
E pago di Schadefonds ta meskos ku un daño i perhuisio (di leshon) òf indemnisashon di daño?
Bo ta risibí di Schadefonds un pago di un suma di sèn un solo bia, esaki ta komo un sosten finansiero. Esaki no ta un daño i perhuisio òf un indemnisashon di daño.
Si bo ta víktima di un krímen violento i bo a sufri leshon grave pa motibu di esaki, e ora ei e pago ta entre € 1.000 i € 35.000. Si bo ta pariente di defuntu di un krímen violento òf morto pa motibu di un delito di kulpa òf próhimo di un víktima ku leshon grave òf permanente, e ora ei bo ta haña un suma fiho di € 5.000. Banda di esei komo pariente di defuntu bo por haña un kompensashon èkstra pa gastunan di entiero i pa daño ku bo ta sufri pa motibu di e pèrdida di e entrada di e defuntu.


text:
Lokal
Kòrsou falta basta rekurso di maneho pa sigui konstrui nos nashon
WILLEMSTAD – Na e seminario un dia despues, inaugurá pa e dekano di Fakultat General, drs. A. Fernandes i ku Mario Kleinmoedig (publisista i presentadó) komo moderadó, a partisipá invitadonan ku ekpertisia distinto i trasfondo profeshonal variá.
E seminario di dia 6 di mei a kuminsá ku un parti introduktorio pa e antropólogo profesor dr. Rose Mary Allen, ku ta okupá un kátedra na Fakultat General, i pa profesor dr. Alex van Stipriaan. Nan dos a duna un definishon di formashon di nashon (natievorming) i nationbranding.
Esaki a tuma lugá despues di un prefasio mas general tokante e tema akí di profesor dr. Gert Oostindie.
Seguidamente e ekspertonan lokal a duna un presentashon ku konklushon importante.
Historiadó i antropólogo Dimitri Cloose, direktor di NAAM, a indiká ku Kòrsou falta ainda basta rekurso di maneho pa sigui konstruí nashon (Nation Building) i pa promové e marka Kòrsou i su herensia kultural (Nation Branding).
Richenel Ansano, antropólogo, a trese dilanti ku Kòrsou no por forma nashon a base di eksklushon di segmentonan kultural, i sigur no e grupo mas grandi afrokurasoleño i su herensia, den merkadeo dje marka Kòrsou i su kultura.
Ansano (meskos ku Van Stipriaan) a indiká den su charla e tenshon entre nation branding pa motibo ekonómiko, manera den turismo, i e nesesidat pa no presentá un marka ku no ta korespondé totalmente ku e realidat di e nashon.
Profesor dr. Ronald Severing di Fakultat General di UoC, a papia di papiamentu, herensia, nation building i nation branding. El a referí na e desishon di UNESCO pa kuminsá na 1972 ku protekshon di herensia tangibel.
E hecho ku sentro di Willemstad tin e státus di herensia kultural mundial, ta un di e konsekuensianan di esei. E momentu na aña 2003 ku UNESCO a kuminsá ku e programanan pa protehá i sigurá patrimonio intangibel, a resultá ku di e sinku áreanan ku a distinguí, ku idioma ta pertenesé na e formanan mas importante di patrimonio. Ademas, idioma a resultá di ta un nesesario pa garantisá herensia kultural intangibel.
Importansia di nos idioma mayoritario na Kòrsou a haña rekonosimentu internashonalmente, ora ku na aña 2009 a inkorporá e Catecismo Cortico di 1837 den Memory of the World-Register di UNESCO.
Ku papiamentu ta di importansia komo elemento pa formashon di nashon, no tin duda, pa Severing. Asta e ta mira posibilidat pa usa papiamentu pa enrikesé promoshon di Kòrsou den eksterior; papiamentu na benefisio di nation branding.
E hóben Bachelor di teatro i trabou sosial, Richailine Elisa, a konkluí ku mayoria di informashon riba formashon di nashon i merkadeo di nashon lo ta en bano, tanten ku hubentut di awendia keda mira e tópiko di herensia komo antikuá i laf.
Despues di un diskushon interesante, a base di pregunta for di sala dirigí na e oradornan, tabatin oportunidat pa sigui interkambiá di idea riba patio di UoC.
Lokal
Alumnonan di Skol Sint Antonius a traha modelo di lanthùisnan
WILLEMSTAD – Loke a kuminsá komo un simpel proyekto pa traha un modelo di e lanthùisnan di Kòrsou pa sera aña eskolar di e grupo 7 di Skol Sint Antonius, a bira un mega proyekto kaminda nan a kombiná varios abilidat pa no únikamente krea e edifisionan monumental, pero tambe kombertí den orador tokante di e pasado riku i e uso aktual di e lanthùisnan.
Tabata un reto i alabes un oportunidat pa koperá ku e muchanan i tambe nan mayornan, pa asina nan por a krea e artenan aki ku a impreshoná hopi ku a mira nan.
CIBC FirstCaribbean a sostené e proyekto, ku no únikamente a saka lo mihó di e alumnonan di Skol Sint Antonius, pero alabes a enkurashá e partisipashon aktivo di nan mayor i a stimulá nan interes den a pasado riku di Kòrsou. Bo por a mira e orguyo den a hobennan ora ku nan a kaba ku nan proyekto i tabata presentá esaki.
Skol Sint Antonius tin komo tradishon pa laga e alumnonan di grupo 7 na fin di aña eskolar hasi un proyekto kaminda ta reta e alumnonan pa demonstrá nan kreatividat. E proyekto di e aña aki a saka mas ku e kreatividat di e studiantenan. E studiantenan, den nan gran mayoria for di e barionan di Santa Maria i Seru Fortuna, a kombiná nan kreatividat riku, nan konosementu di historia, kalkulashon di midí i abilidat di presentá, pa krea i presentá nan proyekto. E proyekto di e studiantenan a bira punto di interes di henter famia kaminda mama i tatanan tabata kontribuí nan parti pa kombertí e modelo den un piesa di arte. E proyekto a logra ku e studiantenan mester a buska informashon, tantu tokante e pasado di e lanthùisnan pero tambe presente.
Tur e studiantenan a kombertí den orador ku bon konosementu di e lanthùis ku nan a traha i presentá.
Un di e maestronan di e klasnan di grupo 7 di Skol Sint Anonius a bisa ku e proyekto aki a saka e mihó for di e studiantenan.
E studiantenan a haña un oportunidat ekselente ku e proyekto aki pa demonstrá nan konosementu i abilidatnan riba varios tereno.
E koperashon den famia a krea un eksperensha úniko ku e hobennan aki lo keda kòrda pa hopi tempu. E maestronan a apresiá e sosten i koperashon di CIBC FirstCaribbean pa kompletá e proyekto ku tabatin un gran impakto riba e hobennan.
Lokal
Donashon di 50 mil Euro pa Fundashon ku ta kombati problematika di AIDS
Willemstad – Fundashon Plòns Kòrsou (FPK) a risibí un donashon di 50.000 euro durante e findishi ku a tuma lugá na Amsterdam Diner 2022.
Amsterdam Diner tur aña ta organisá e evento aki pa rekouda fondo pa yuda ku diferente proyektonan ku ta yuda pa kombatí e problemátika di HIV/Aids rònt mundu.
Durante di e diner presidente di FPK Harley Offerman a dirigi algun palabra na e publiko presente tokante e importansia pa tin sufisiente fondo pa por sigui yuda e pashèntnan ku ta HIV positivo.
E aña aki Fundashon Plòns Kòrsou a haña e oportunidat pa por forma parti di e findishi ku a tuma lugá durante e diner i rekouda un kantidat di 50 mil euro.
FPK tin 3 proyekto importante pa kuminsá kuné pa por yuda ku e problematika di HIV/Aids na Kòrsou. FPK a skohe e proyektonan basá riba e nesesidat ku ta biba bou di e organisashonnan Cura+, Salú pa tur i Famia Plania.
1. Konsientisá muchanan riba e topikó di HI/Aids
2. Minimalisá/ Eliminá e tabu di HIV/Aids na Kòrsou dor di konsientisá e komunidat i pone mas tantu informashon posibel disponibel
3. Tratamentu i remedi pa indokumentadonan
Esakinan ta 3 di hopi proyektonan ku FPK mester a skohé pa kuminsá kuné.
Lamentablemente ahinda e tópiko di HIV/Aids ta algu ku mayornan, famianan, amigunan i konosinan no ta papia over di dje ni buska informashon konkreto pa informá nan mes di e desaroyonan ku tin riba e tópiko super importante aki. P’esei FPK kier invitá bu pa bishitá e website fundashonplons.com ku nan a desaroyá den 4 idioma. Espesialmente den papiamentu pa tur persona por kompronde i informá nan mes bon.
FPK ta sumamente kontentu ku e donashon ku nan a risibí pa por kontribui na un mihó bida i eksperensia pa e pashèntnan ku ta HIV positivo.
Lokal
Eugene Middelhof ta bandoná Wardakosta di Karibe Hulandes
WILLEMSTAD – Eugene Middelhof ta tuma despedida di Wardakosta di Karibe Hulandes den e Region Karibe. Esaki ta tuma luga 8 di yüli awor.
For di yüli 2017 Eugene Middelhof ta okupá e kargo di Direktor Suplente na Wardakosta. Den su puesto e tabata duna direkshon na diferente proseso dentro di e organisashon, manera entre otro e ‘bedrijfsvoeringsoverleg i e ‘Gemeenschappelijke Medezeggenschapsraad’ (GMR).
Siendo Direktor Suplente e tabata tambe Presidente di e konsulta ku GMR den e organisashon. E la sòru ku e órgano aki ta bon sigurá dentro di Wardakosta. Banda di esei el a esforsá su mes pa otro fasetanan importante den e organisashon, manera integridat, siguridat i medio ambiente, pero tambe el a sòru pa vários funshon den e staf di Wardakosta a ser okupá. Durante e último 5 añanan Eugene a desplegá su mes ku hopi energia i pashon pa Wardakosta i e la duna realse na e kredo ‘Samen Sterk’. E personal di Wardakosta ta gradisí Eugene pa su esfuerso i ta dese’é hopi éksito den su futuro karera.
Daily Nobo
Alumnonan di Skol Sint Antonius a traha modelo di lanthùisnan
Donashon di 50 mil Euro pa Fundashon ku ta kombati problematika di AIDS
Eugene Middelhof ta bandoná Wardakosta di Karibe Hulandes
Mama ku ruman di viktima mortal no-intenshonal no ta kobra kompensashon
Minister di Finansa di Aruba: Aruba ta manehá su finansa mihó ku Kòrsou
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
Tur kaminda tin skarsedat di personal: Na unda tur trahadó di Hulanda a keda ?
Alumnonan di Skol Sint Antonius a traha modelo di lanthùisnan
Barcelona no ta entrega: Bayern ta pidi 60.000.000 pa “Lewa”…
Tin indikashon fuerte: Hulanda ainda lo no ta pidi despensa pa su pasado di esklabitut
Trending
-
Lokal5 days ago
Gibi Bacilio na konferensia di mesa rondó na Hulanda: Awor sí Hulanda mester pidi pordon honesto Pa daño hasi durante eksklabitut…
-
Lokal5 days ago
Tur kaminda tin skarsedat di personal: Na unda tur trahadó di Hulanda a keda ?
-
Lokal21 hours ago
Alumnonan di Skol Sint Antonius a traha modelo di lanthùisnan
-
Deporte5 days ago
Barcelona no ta entrega: Bayern ta pidi 60.000.000 pa “Lewa”…
-
Lokal5 days ago
Tin indikashon fuerte: Hulanda ainda lo no ta pidi despensa pa su pasado di esklabitut
-
Deporte4 days ago
Segun rumornan persistente: Feyenoord Ke Trese Tahith Chong…
-
International5 days ago
Putin a atvertí ku lo bai tin un di tres Gera Mundial si nan ataka Crimea
-
Deporte5 days ago
Segun hendenan ku ta na altura: Yankees lo hasi Judge pelotero miho pagá… No kontrakt largu si…


text:
Un cantidad di sushi grandi tira den Bubaliplas dilanti di hotelnan a trece problema serio pa loke ta sangura. Clayton Croes di GKMB a splica ki accion mester a tuma.
Diamars mainta GKMB a haya yamada cu tin hopi molester. Diferente comerciante di e strip di hotel a geef door cu a haya hopi molester di sangura. A manda e lider di grupo pa haci un control si berdad tin un problema manera cu a meld. E melding a drenta aden cu tin un problema basta grandi loke ta sangura, mustrando atrobe cu loke tabata tin problema den pasado, cu a yega di indica, cu ta un problema cu a wordo drecha, a empeora. E cantidadnan di criadero ta grandi, sushedadnan inecesario y un bista no bunita pa nos bunitanan cu ta bishita riba nos isla, Croes a indica.
GMBK tabata na un milieuzone cu tabata contamina, for di cement pa verf, pallet, mobiliario, microwave, set di stoel completo y tur cos cu ta dañando e balansa di naturalesa cu tin eynan. A nota cu tin cantidad di criadero grandi. Esaki ta bon pa bisa tambe cu tin criadero di Aedis Tenerifus, cu no ta contagia, pero sigur ta causa molester y ta hopi desagradabel pa e turistanan cu ta bishita nos. E mesun obhetonan aki ta kibra e fluho natural di e awa, strobando piscanan cu ta tene e balanse den e naturalesa, cu ta desbalansa nan y ta daña full e medio ambiente. Na e mesun luga a haya cantidad di criadero, manera ya indica.Ta asumi cu tur e sushinan aki a wordo deposita ilegalmente. Una bes cu awa cay, esaki por bira un problema pa tur e turistanan cu ta bishita e strip.
Croes a sigui splica cu tin contacto caba cu un partner hopi importante cu ta Serlimar, cual a wordo poni na altura. Nan a wordo notifica di e peliger cu ta pasando eynan y tambe a delibera caba kico e stapnan mester ta, cual sigur ta limpiesa. Wak si ta un tereno priva, si ta doño di e strip mes, of ta tereno publico y wak con pa adresa esaki. Di e mesun manera, pa bin cu un manera pa preveni cu esaki ta sosode, sea cu ta cu un cura, of e ta bira un solucion pa haci’e mas visibel, cu na modo di bisa cu hende no por yega deposita sushi, sin cu ningun hende no por tuma nota di esaki, Croes a splica.


text:
Departamento di Cultura Aruba, bou auspicio di Ministerio di Cultura Aruba ta presenta e Encuentro Nacional Multicultural Aruba 2022 cu participacion di Cuerpo Consular y Gruponan Artistico Folklore-Cultural estableci aki na Aruba y hunto cu Fundacion Lanta Papiamento.
Esaki ta e di dos Encuentro Multicultural Aruba 2022 cu ta un evento relaciona cu e celebracion di dia 21 di mei 2022 cu ‘Dia Mundial di Diversidad Cultural pa Dialogo y Desaroyo’ aproba na 2001 pa UNESCO y declara pa Asamblea General di Nacionnan Uni, cual tabata e Resolucion # 57/249 di december 2002.
Riba e dia aki di 21 di mei tambe ta fecha cu nos idioma Papiamento a keda oficialisa na 2003. Mas cu claro e ta un fecha special di Celebracion di Oficialisacion di Papiamento 2003-2022.
Varios pais y Aruba ta participando cu entusiasmo halto cu nan presentacion y gruponan artistico y folklore cultural pa duna contenido na un actividad importante asina.
E evento aki ta tuma luga diasabra 21 di mei 2022 for di 6:00 pm na Cas di Cultura. E lema bunita y importante di Hubert O. Lio Booi d.f.m., kende tabata e prome hefe/director di Instituto di Cultura Aruba cu ta: “Pone e Arubiano na altura di su cultura y siñ’e conoce di otro” ta cuadra cu e meta di proyecto aki. Interes ta hopi halto cu nos por bisa cu ya no tin caarchi mas pa e anochi aki.
Departamento di Cultura Aruba ta gradici Cuerpo Consular, gruponan Artistico Folklore-Cultural, Fundacion Lanta Papiamento, boluntarionan y su empleadonan pa realisacion di otro encuentro multicultural Aruba 2022 cu ta un exito relaciona cu Celebracion di “Dia Mundial di Diversidad Cultural pa Dialogo y Desaroyo”.


text:
Kralendijk- Den oranan di anochi riba djaweps 11 di mart, polis den kolaborashon ku e direktorado di Supervishon i Mantenshon i KMAR, a tene un akshon den kuadro di kumplimentu ku e ordenansa di emergensia.
Durante di esaki a bishita diferente bich i establesimentu di hòreka. Direktorado di Supervishon i Mantenshon, den kolaborashon ku KPCN, a sera algun establesimentu komo ku nan no tabata tene nan mes na e reglanan, por ehèmpel tabatin kliente ku a keda para bebe pafó. Tantu na algun bich komo snèk, mester a pidi hendenan pa bandoná e sitio. No a duna niun but komo ku e gruponan a duna oido mesora na òrdu nan di polis.
Proses ferbal
KPCN i partnernan lo sigui kontrolá riba kumplimentu ku e ordenansa di emergensia den e temporada benidero. No ta ekskluí ku lo duna tantu siudadano komo kompanianan prosès ferbal si no kumpli ku e ordenansa di emergensia.


text:
Dialuna dia 30 di Mei a tuma luga e prome Pan Am Series na Forth Worth Texas unda cu Joshua Klaber y Jourde Klabér a participa den nan prome evento G2 pa aña 2022 cu e reglamentonan nobo cu a wordo aplica na e evento. Joshua y Jourde Klaber a wordo guia pa nos atleta Olimpico Monica Pimentel.
Joshua Klaber (17 aña) a bringa den adulto categoria -58 kilo y a sali contra di e atleta Anas Sghir for di Canada. Joshua Klabér no tabata na su bon banda contra di Anas Sghir kende a cuminsa pone Joshua Klaber bou presion den e prome secondenan y Joshua Klaber a cuminsa bringa bek. E score despues di 2 minuut a termina 11-6 pa Anas Sghir. Den di dos rond Anas Sghir a bin mas fuerte ariba Joshua y e score a termina 16-4 pa Anas Sghir y e pelea a termina. Cu e reglamentonan nobo ta cu si bo gana dos di e tres rond e pelea ta caba.
Jourde Klabér cu a bringa den e categoria di adulto -63 kilo a sali contra di e legendario Damian Villa di Merca. Damian Villa ta un di e atletanan mas mira den e region Latino America pa su spectacular tecnicanan. Jourde Klaber a duna mas di su banda unda cu for di e prome rond Jourde Klaber a haña un lesion na su pia drechi cu a frena Jourde Klaber un tiki y cu hopi esfuerso a logra di gana tur dos rond for di Damian Villa. Jourde Klaber a bringa su di dos pelea contra otro legendario Luis Pie for di Santo Domingo. Jourde Klaber a trata pa bay contra di Luis Pie pero cu un pia y contra un legendario no a yega mucho leu. Luis Pie a vence tur dos rond contra di Jourde Klaber y Jourde Klaber a keda na di 3er luga.


text:
WIILEMSTAD – Partido MAN (Movementu Alsa Nashon), djasabra 4 di yüni 2022 a tene su di 35 kongreso statutario. Segun statuto di e partido kada 2 aña mester tene un kongreso. Durante di e kongreso a trata diferente punto basiko di un kongreso i puntonan di aktualidat di interes general ku ta biba bòu di nos komunidat. Un di e aspektonan ku tabata ‘highlight’ durante di kongreso tabata elekshon di un direktiva nobo ku durante e próksimo 2 aña lo mester sigui duna kontinuidat na vishon i maneho di e partido. Di un forma demokrátiko a skohe e 10 miembronan di direktiva. E lider di partido konforme statutonan ta e di 11 miembro di direktiva. Sra. Irelnety Copra a keda eligí komo president di partido MAN, seguidamente sr. Eugene Cleopa komo vise-presidente, sr. Yaël Plet komo sekretario i sra. Florence Tomsjansen komo tesorero.
Banda di e funshonnan menshoná a eligí 6 miembro ku a postulá pa e funshonnan di komisario. E komisarionan elegí ta Eugene Valpoort, Curtley Perez, Anamarie Cijntje, Farley Lourens, Angel Alvarez i Jowenny Troeman. Na final di elekshon, e presidente saliente, sr. Yves Schoop, di un forma simbóliko a pasa e ‘martin’ di presidente pa sra. Copra. E presidente nobo seguidamente a hiba palabra na miembronan di Partido MAN i representantenan di prensa presente. Sra. Copra a indiká ku komo presidente nobo di Partido MAN e lo hasi su máksimo esfuerso pa dirigí e partido basá riba dignidat humano, inklushon, bon komunikashon, rèspèt mutuo i transparensia.
E HENDE lo ta e enfóke i ingrediente prinsipal di e direktiva nobo aki. Huntu ku su demas koleganan di direktiva i tur miembro di partido, sra. Copra lo traha pa logra bienestar general di nos komunidat. Direktiva sigur lo pone atenshon na temanan manera entre otro rekrutashon di miembro nobo, formashon di miembro i di e pueblo, kontakto ku pueblo, komunikashon ku tur nos “stakeholders”. Sra. Copra a finalisá su diskurso bisando,
“Pa mi ta un honor, pa a base di igualdat, kontribuí na desaroyo i bienestar di nos komunidat.”


text:
For di Hulanda, nos amigo Augustin Stamper ta opiná lo siguiente: “Ta di lamentá ku e deklarashonnan di presidènt di Venezuela bou nos poblashonnan den Karibe NO ta wòrdu tumá na serio i hopi di nos hendenan ta tum’é komo un loko. Esaki ta un eror grandi pa motibu ku presidente Hugo Chavez a kambia e leinan konstitushonal di Venezuela. Un kambio drástiko ku ta hasi su persona keda presidente te na morto. E tin hopi infl uensia den Karibe i tambe den un parti importante di Latino Amerika, amigu di paisnan ku ta enemigo di Estadonan Uní di Merka.
Awor ku e ta presidente pa bida largu, e NO por keda advertí mas den direkshon ku nos isla(nan) geográfi kamente ta pertenesé na Venezuela i NO na Hulanda. Si e mes NO ke mas, awor e mester bai aktua, NO ta ked’é otro. E mester bai kumpli pa tene su krebilidat haltu bou di su pueblo ku a dun’é e konfiansa pa dirigí destino di e pais Venezuela. Nos mundu defi nitivamente NO ta un paraiso. Tin indikashonnan hopi serio ku nos planeta ta rotando serka di e portanan di fièrnu, anto leu for di e portanan di shelu. Chavez lo mester bai kumpli ku loke el a bin ta primintí i advertí, un konflikto armá den e region Karibense i e kontinente Amerikano ta parse algo ‘inevitable’, pa despues esaki desemboká den e tersera guera mundial. Si nos mundu ta un paraiso, anto e ora ei so lo tin motibunan pa bisa ku Chavez ta loko.
Augustin Stamper
Tel. 0031-6-28774982
NOTA di ARCO: Chavez no ta loko, ni nos amigu Stamper tampoko. Pero ban keda positivo. Venezuela a firma un ‘grensverdrag’ ku Reino Hulandes.


text:
Si mester kere Demokrat (PDB), Boneiru ta plegá ku e supervishon finansiero ku Hulanda a pone komo kondishon pa saneá nos debenan i ku Konseho Insular a aprobá dia 18 di òktober 2007. Durante e reunion di Konseho Insular aki PDB su strategia diabóliko tokante struktura estatal a eksplotá den nan kara. Mirando ku UPB a krea un momèntum tremendo ku nan polítika di laso direkto (= harmonia ku Hulanda), PDB a disidí aña pasá di aprobá e ‘Slotverklaring’. Ademas, PDB a trata di ‘hi-jack’ UPB su kabai di ‘Boneiru Nobo’. PDB su plan tabata pa gana elekshon di e forma aki i despues torpedeá e akuerdonan ku Hulanda. Pero e plan a frakasá. PDB a pèrdè elekshon i a kai den nan mes trampa. Pasobra, si UPB ta hasi awor loke e ‘Slotverklaring’ ta bisa, PDB realmente no por ta kontra. Ata nan mes a aprob’é!?
E bòm a eksplotá
Tòg PDB tabata kontra supervishon. Ta p’esei na final di e reunion Dip. Anthony Nicolaas - na un manera kalmu i stabil - a mustra PDB riba lokual nan mes a aprobá, un frase hopi kla di e ‘Slotverklaring’, ku ta bisa (den punto 25) ku durante e fase transitorio lo bini supervishon finansiero. Literalmente tin skirbí: ‘De toezichthouder, met onder meer adequate aanwijzings- en goedkeuringsbevoegdheden, zal worden belast met dit toezicht’.
K u otro palabra, e supervisor (òf instituto di supervishon) lo wòrdu enkargá ku e tarea di supervisá. Anto e supervishon aki lo enserá ku e supervisor lo tin outoridat pa ‘aprobá i duna instrukshon’. E t’ei pará pa tur hende lesa. PDB a aprobá esaki. PDB a vota pro e ‘Slotverklaring’. Pero awor ku nan strategia pa gana elekshon a frakasá, nan no kier tene nan mes na dje. Ta p’esei e úniko kos ku PDB por a hasi ora Dip. Nicolaas a lesa e frase aki, tabata pa lanta para grita krea bululú, manera hende sa hasi ora ta enfrentá nan ku nan propio aktonan inhustu, es desir, ora ta hisa un spil na haltu pa nan wak nan kara den dje. Nos ta komprondé: Ta hasi doló ora un bòm ta eksplotá den bo kara. Si bo no ta gust’é, no kometé inikidat.
Zwartboek
Nèt e dianan aki Nòchi Willem a saka un ‘Zwartboek’, den kua e ta denunsiá un lista largu di korupshonnan kometé dor di UPB. Nòchi por ta kontentu aworaki, pasobra e lei di supervishon ku UPB a aprobá i PDB a rechasá, lo sòru ku 80% di korupshon lo no ta posibel mas den futuru. Di niun partido. Por fifin, pueblo a gana!


text:
Klientenan di Sentro di Detenshon i Korekshon Kòrsou a batisá
Willemstad- Un total di 30 kliente di prizòn a tuma e desishon pa kambia nan bida i sigui Kristu.
Ta trata aki di klientenan ku ta sigui formashon i guia spiritual den Prizòn, bou di kordinashon di señor Marlon Jamanika.
Durante un seremonia di boutismo ku a tuma lugá bou di guia di Pastornan Angela, Snoep i un delegashon di Prizòn Fellowship International e klientenan akí a ser batisá i bendishoná pa drenta un bida nobo. Tabata un mainta bendishoná ku alabansa, orashon i adorashon na Kristu.
E inisiativa aki a lanta despues ku klientenan a aserka gerensia ku e petishon pa nan por batisá i demostrá ku nan a i ke kambia nan bida i bira un mihó hende den komunidat.
Gerensia di prizòn a sostené e aktividat akí, konsiderando ku un gran kantidat di kliente ku a sigui e rumbo aki den pasado, a bira personanan ehemplar den nos komunidat i tambe den eksterior. E gran mayoria di nan no a regresá prizòn nunka mas.


text:
Mi a bira víktima di violensia doméstiko pero mi no a hasi denunsia. Mi por entregá un petishon?
Sí, un denunsia no semper ta nesesario pa un pago di Schadefonds. Schadefonds ta tuma petishonnan den tratamentu tambe sin (un kopia di e) denunsia. Si bo no a hasi denunsia, mester sali na kla sí for di otro dokumentonan kiko a sosodé. Den esakinan mester tin sufisiente informashon tokante e delito, e motibu i e sirkunstansianan.
Den e kaso di violensia doméstiko frekuentemente tin diferente partido ku ta na altura di e situashon i ku ta disponé di informashon ku por fundamentá e relato di e víktima.
Schadefonds ta konsehá víktimanan pa presentá mas tantu informashon posibel.
Pensa den esaki riba:
- Mèldu hasí serka polis
- Informashon di polisnan di bario/lidernan di bario ku ta na altura di e situashon
- Deklarashonnan di sikólogo òf sikoterapista
- Informashon médiko di dòkter (di kas)
- Informashon i investigashon di Voogdijraad, Kuido pa Hóben i Bienestar di Famia, Sentro pa Hubentut i Famia òf por ehèmpel e Kas di Kuido i Siguridat.


text:
Kralendijk- Un total di 144 hende a pasa angua ayera kontra di Covid-19. For di esakinan, 142 hende a pasa e promé aungua i solamente 2 hende a pasa e di dos angua.
E total di hende ku a registrá pa e bakuna te asina leu ta 3536. Esaki ta inkluí esnan ku a bakuná kaba. E siman aki a bakuná ménos hende pa motibu di elekshon ku a tuma lugá den kompleho di deporte, kaminda ta bakuná tambe.
Na Boneiru tin kasa bes mas krítika riba e echo ku e proseso di bakunashon ta kana slou. Ainda no a komuniká fecha pa kuminsá bakuná esnan bou di 60 aña. Esaki ta difisil pa komprondé, sigur tumando na kuenta e subida espantoso di kontagio nobo i hende ku a resultá den hospital pa motibu di Covid.
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
Ta lansa telefòn pa hubentut ‘Guana Chat’ na Sint Eustatius
Riba 16 di mart ta lansa e telefòn pa hubentut ‘Guana Chat 918’ na Sint Eustatius. E liña di ayudo aki ta pa tur mucha i hóben entre 8 te 21 aña na Sint Eustatius. Ta un liña di ayudo telefóniko pa mucha i hóben ku ta buska informashon riba tur sorto di tópiko ku nan tin pregunta. Yamada na e servisio akí ta grátis i anónimo.
E liña di ayudo Guana Chat ta un koperashon entre e ministerionan di Salubridat, Bienestar i Deporte (VWS) i Asuntunan Interno i Relashonnan den Reino (BZK), Entidat Públiko Sint Eustatius i Telefòn pa hubentut di Aruba, ‘Telefon pa Hubentud’. E personanan ku ta kontestá telefòn ta boluntarionan ku a sigui un formashon adekuá i ku a risibí tambe un treinen kultural amplio di e tim di aporte sosial di trahadó sosial na Sint Eustatius. Hóbennan por papia ku e boluntarionan entrená akí tokante kualkier problema, reto òf pregunta ku nan tin. Of simplemente kompartí un eksperensia.
Sekretario di Estado Van Ooijen (VWS): “Ta fantástiko ku awor tin e liña di ayudo akí.Ta hopi importante ku mucha- i hóbennan por akudí un kaminda ora nan ta preokupá òf tin pregunta. Un orea ku ta skucha tin bia ya kaba por hasi un diferensia grandi. Mi speransa ta ku di e forma akí ta bira mas usual pa papia tokante esaki ora algu ta molestiá bo. Ku e tipo di fasilidatnan aksesibel akí nos kier kontribuí na salú mental di hóbennan den henter Reino.”
For di 16 di mart e number di telefòn grátis 918 ta tur dia alkansabel entre 2 or i 6 or di atardi. E wèpsait www.guanachat918.com ta duna informashon tokante kon pa usa e liña di ayudo i diferente tópiko ku hóbennan kier papia riba dje. E tim di aporte sosial di Entidat Públiko Sint Eustatius i Mega D Youth Foundation lo bishitá skol sekundario i tur grupo 5 t/k 8 di skolnan básiko na Sint Eustatius pa informá e alumnonan tokante e liña di ayudo akí i duna nan guia pa medio di e wèpsait.


text:
Diasabra atardi a sosode un caso basta straño. Ta despues di un accidente, e contra partido a rabia y bay cu auto di e esun cu el a accidenta contra di dje. Despues di basta rato, a topa cu e auto marca Chevrolet modelo Celta, color blauw numera A-57447 un poco mas panort di rotonde Bushiri riba Watty Vos Boulevard.
Tabatin un hende homber y hende muhe abordo. Ambos a nenga di a bay cu aut’i hende despues di accidente. Ningun por a demostra cu e auto ta di nan. Seguro y impuesto ta locual e auto aki no conoce, no tin nada na ordo riba e auto aki. Ambos a keda na pia, a piki tur nan pertenencia y hal’e na pia pa Bushiri. Polis a confisca e auto aki pendiente investigacion.


text:
Departamento di Relacionnan Exterior di Aruba a ricibi un peticion for di Gobierno di St. Lucia pa apoya y yuda distribui un convocatorio na nan ciudadanonan residencia den exterior, esta e diaspora di St. Lucia.
Dr. Jocelyne Clarke-Fletcher, kende a keda apunta como Embahadora pa Asuntonan di Diaspora, tin e tarea pa crea e vinculo entre e ciudadanonan di St. Lucia biba den exterior y e Gobierno di St. Lucia.
Pa medio di un Embahadora dedica na e diáspora di St. Lucia, Gobierno di St. Lucia ta busca pa establece contactonan cu su ciudadanonan residencia den exterior.
Conhuntamente cu e Oficina pa Asuntonan di Diaspora, Embahadora Clarke-Fletcher lo tin como obhetivo pa sigui avansa e esfuersonan di su Gobierno pa busca maneranan pa inclui participacion activo y e inclusion di ciudadanonan den exterior riba topiconan manera desaroyo nacional; mehora e pakete existente diseña pa facilita y stimula regreso pa nan pais; crea mas capacidad den e oficinanan oficial di St. Lucia den exterior pa contact e intercambia cu otro co-ciudadanonan y crea un base di dato di nan habilidad ( skills) y experiencia. Tambe tin plannan pa reenforsa institutonan nacional pa asina nan por yuda den nan rol pa facilita e yamada na e diaspora.
Tur ciudadano y /of descendiente di St. Lucia residencia na Aruba cu ta interesa den forma parti di e proyecto aki y ta desea di haya mas informacion, por bay riba e siguiente link: http://www.govt.lc/news/government-keeps-diaspora-interests-at-heart Tambe por tuma contacto directamente cu: Ms. Jannike Myers
Programme Assistant II to the Ambassador, Diaspora Affairs
Office of the Prime Minister
Greaham Louisy Building
Waterfront, Castries
Tel: 758 468-2177
[email protected]


text:
Kenley Jansen (Los Angeles Dodgers) a tira un ining den un situashon di no salba wega. El a enfrentá 4 bateadó i permití un kareda riba un hit kual tabata un honron. El a poncha dos bateadó
Jonathan Schoop (Detroit Tigers) a bai di 4-1 ayera
Jurickson Profar (San Diego Padres) a bati komo emergente den di 7 ining i a bai di 1-0
Ozhaino Albies (Atlanta Braves) a bai di 4-1 ayera
Xander Bogaerts (Boston Red Sox) a bai di 3-0 ku un base por bola risibí
Andrelton Simmons (Minnesota Twins) no a mira akshon ayera
Didi Gregorius (Philadelphia Phillies) no a mira akshon ayera
Play of the Day


text:
Hopi hende ta pensa cu cultura ta evenementonan rond di por ehempel dera gay, carnaval y 18 di maart. Pero cultura ta hopi mas, e ta e forma di biba di hende, cada expresion humano. Esaki ta importante pa sa paso e ta yuda nos realisa cu ya caba nos tin hopi cultura presente na San Nicolas. Tin musica, artesania, cuminda, religion, museo y monumento. Na Aruba nos tin e tendencia di no gosa suficiente di tur e bendicionnan cu nos tin, incluso nos cultura. Nos tin cu reconoce, aprecia y celebra tur forma di cultura cu nos tin.
San Nicolaas: Nos Culture Heritage City
Dimes tin hopi espacio pa amplia actividadnan cultural pariba di brug. Den mi opinion mas actividad cultural, lo trece mas hende hunto, trece mas union y ta trece oportunidad pa comercio crece. Ademas, mas actividad positivo y crecemento economico lo eventualmente causa mas siguridad den e barionan. Cu e idea aki den mente mi a presenta un mocion dia 4 di April 2022 unda mi a urgi gobierno pa (sigui) inverti den San Nicolas como ‘cultural heritage city’. E idea tras di e mocion aki ta pa gobierno inventarisa cua actividadnan cultural por wordo organisa pariba di brug (tambe) y yuda promove actividadnan di organisacionnan no gubernamental.
Plan pa desaroya cultura na San Nicolaas
Ayera hunto cu coleganan Ricky Hoek, Darlaine Guedez-Erasmus nos a reuni riba e topico aki cu representantenan di comision di cultura y enseñansa di Departamento di Cultura. Mirando cu e desaroyo aki lo rekeri esfuersonan riba tereno di cultura, infrastructura, social y turismo, ta esencial pa existi un bon colaboracion entre diferente ministerio. Nos a palabra cu como parlamentario nos lo pidi gobierno atencion pa esaki. Fin di juni departamento di cultura lo presenta un concept plan con pa desaroya cultura pariba di brug.
Mi ta gradici Siegfried Dumfries, Angeline Maduro, Lisette Maduro y Jose Miguel Donata pa un reunion fructifero y tambe nos Minister di Cultura sra Xiomara Maduro pa tuma accion mesora pa cu e mocion presenta. Di mi parti lo mi keda pendiente pa e concepto cu lo keda presenta na nos y asina tambe sigui crea e caminda pa stimula y desaroya San Nicolaas den nos Culture Heritage City.


text:
Enfoká
Notisia di polis di djabièrnè 24 di yüni te ku djaluna 27 di yüni 2022
Kralendijk - Ladronisia di skuter - Riba djaluna 27 di yüni a drenta keho di ladronisia di un skuter kolo pretu di marka SYM, numerá MF-3220. E skuter tabata stashoná den besindario di un establesimentu nokturno situá na Kaya Grandi. Entre 12 or i 4.15 or di mardugá, deskonosínan a bai ku e skuter. Ta investigando e kaso.
Notisia di polis di djaluna 20 di yüni te ku djárason 22 di yüni 2022
Kralendijk - Entrada hudisial ku detenshon - Den oranan lat di atardi riba djamars 21 di yüni. Un entrada hudisial a tuma lugá na un kas den e bario di Antriol. E
Notisia di polis di djabièrnè 17 di yüni te ku djaluna 20 yüni 2022
Kralendijk - Aksidente - Riba djadumingu 19 di yüni, alrededor di 8.15 or di anochi un aksidente a tuma lugá riba e krusada di Kaya Korona i Kaya Neerlandia. Pa motibu deskonosí un outo a kore bai dal den un palu di lus. Ambulans a transportá shofùr di e outo pa hospital pa tratamentu médiko.


text:
Aruba
Pastoor Jairo Maduro: Un solo Obispado pa seis isla ya no ta factibel mas
Pastoor Jairo Maduro, pastoor di Iglesia Inmaculada Concepcion na Santa Cruz, recientemente den un publicacion a expresa su malestar, si por yam’e asina, cu a pesar cu Aruba tin su Status Aparte, ainda e ta cay bou di Obispado di Willemstad.
OBISPADO PA ARUBA
Deseo di pastoor Maduro ta pa Aruba tin su mesun Obispado of un Vicariato Apostolico. Den un entrevista cu Pastoor Jairo, el a indica cu e naturalesa ta pa aspira y pensa den grandi.
Pa loke ta e asunto di Obsipado, hopi hende ta pensa nos ta mucho chikito. Pa hopi aña caba, Aruba ta bou di Corsou, Bisdom di Willemstad, for di 1958. Prome cu esey e tabata un Vicariato Apostolico, un teritorio particular di Iglesia y prome cu esey tabata un Prefectura Apostolico, bou di Monseñor Nieuwindt.
For di 1986, Aruba a bira un pais riba su mes, cu a crece y a desaroya. Aruba a madura y na nivel di iglesia, den su 18 añanan cu e ta pastoor, e ta ripara con e desaroyonan ta, a crece. Tur caminda iglesia ta crece y situacionnan ta cambia.
E ta haya cu Aruba ya caba ta un pais madura, e mester bay riba su mes, sea como vicariato Apostolico of un Obispado riba su mes.
COMISION
Pader Bouwman, dia 21 di september 2005, a yega di trece e pensamento aki y a forma su comision, unda cu el a splica un poco di Aruba, cu tambe tin su problemanan. E tempo ey, el a bay pa Roma, pasando den man (CC) pa Nuncio Apostolico, Arsobispo di Trinidad y Bisdom di Willemstad. Tur e pastoornan a bay di acuerdo.
Como clero, e ta haya cu mester tin un presencia Episcopal, pa bienestar di e pueblo Catolico y tambe pa clero. Hopi biaha, pa tin presencia di Obispo, ta conta cu esaki ta gasto. E mester subi avion y mester tene cuenta cu su agenda tambe.
Pader Jairo a sigui bisa, cu mester ta realistico. Un solo Obispado pa seis isla no ta realisabel mas den e mundo di awendia. Tempo a cambia, poblacion a crece y Iglesia Catolico ta riba su caminda, pero tambe mester bisa cu el a baha den porcentahe di miembro.
E sacerdote a bisa, cu e presencia di un obispo na Aruba, ta yuda na promove unidad. Si tin cualkier problema, e presencia di un obispo lo duna orientacion. Pero na Aruba no tin’e. Tin un Vicario Episcopal, cu ta haci un bon trabou, pero Maduro ta kere cu, Aruba cu ta un pais madura, esey ta necesario,
Lo kier forma un comision, traha un proyecto, pa present’e. Pader Bouman a presenta dos papel, pero nan kier presenta mas, investigando Aruba su realidad social y spiritual. Si Roma bisa no, e ora lo tin di acepta, pasobra ta e ta dicidi.
Pa un relato mas amplio, lesa edicion di TREMPAN di awe.


text:
ORANJESTAD (AAN): Recientemente Algemene Rekenkamer Aruba (ARA) a saca un raport riba FASE y riba esaki Prome Minister Evelyn Wever-Croes
a duna di conoce diahuebs mainta den conferencia di prensa cu e raport aki a wordo entrega na Parlamento.
Esey ta e procedura, a remarca. ARA ta duna conseho na Parlamento y Parlamento ta dicidi ki pasonan ta tuma cu e raport.
Gobierno ta haya un copia di e raport. E mandatario a duna di conoce cu e no a studia full e raport ya cu esaki ta basta amplio, pero si el a lesa mesora e resumen y parti di e recomendacionnan.
E minister encarga aworaki pa Asuntonan Social ta Minister Rocco Tjon. Pero den e caso aki, e ex minister encarga Glenbert Croes ta esun cu ta trahando riba esaki, Premier Wever-Croes a splica.
Loke si por bisa ta cu Algemene Rekenkamer ta cuminsa cu splica tambe cu esaki ta un di e pasonan cu gobierno di Aruba a tuma hopi lihe, ora cu e pandemia a aparece. Masha lihe tambe hende a cuminsa keda sin trabao y no semper tabata tin e instituto di bijstand cu por a yuda ya cu bijstand ta limita pa esnan cu tin e nacionalidad hulandes, a remarca.
Na Aruba hopi hende ta biba cu no tin e nacionalidad hulandes y cu hopi di nan lo haya nan den problema . Asina a bin cu e idea pa wak con por a yega na FASE. A yega asina na e solucion pa fin di luna por a pone un idea riba papel como tambe e fondonan disponibel y pa den April 2020 por a cuminsa paga FASE caba na esnan cu tabatin mester.
E mandatario a señala cu e prome luna di FASE tabata April y masha hopi hende a haya FASE y na e momento ey no tabatin 'loonsubsidie' ainda. E subsidio di salario ta un idea cu a bin for di Hulanda y cu a drenta na vigor na Mei, e luna despues.
Wever-Croes a sigui bisa cu e prome luna, FASE ta e unico ayudo cu tabatin.
FASE ta algo hopi grandi cu Aruba a logra haci y ta e unico isla cu a hacie tambe den e forma aki den e region, den Reino y tabata algo hopi necesario, Prome Minister a declara. Y na e momento ey no tabata tin un ley p'e.


text:
Recientemente OE AZV a contrata dos dokter di cas nobo pa asina sigui brinda servicio medico di prome liña na su aseguradonan. Ta trata aki di dokter di cas sra. I. Tromp kende a tuma over e pashentnan di dokter Dinant Esschendal (Noord) y dokter di cas sra. S. Vallejo, kende a tuma over e pashentnan di dokter Geraldine Alwani Croes (San Nicolas).
Gradicimento
OE AZV ta gradici dokter Dinant Esschendal y dokter Geraldine Alwani Croes pa tur cuido medico cu nan a brinda e aseguradonan. Ta desea ambos hopi exito den e caminda nobo cu nan a scoge p’e. Na mes momento OE AZV ta haci uzo di e oportunidad pa yama “bon bini” na e dokternan di cas nobo, esta dokter sra. I. Tromp y dokter sra. S. Vallejo.
Dokter di cas Tromp
Dokter di cas I. Tromp a keda encarga cu e pashentnan cu antes tabata registra cerca dokter Dinant Esschendal na Noord. Awor dokter I. Tromp ta ofrece servicio na Eagle, desde su oficina na Caya Punta Brabo 17. Number di telefon ta 2801358. Dokter I. Tromp for di hopi jong a bin Aruba unda e tabata alumno di Colegio Arubano. Despues el a biaha pa Hulanda pa cuminsa su trayecto dentro di mundo medico unda el a atend’e y finalisa exitosamente Hogeschool InHolland Haarlem (Medische Beeldvormende en Radiotherapeutische Technieken), Vrije Universiteit Amsterdam (Master Health Sciences) y Erasmus Medisch Centrum Universiteit (Geneeskunde). Na 2019 el a drenta e Huisartsopleiding Aruba pa specialisa como dokter di cas.
Dokter di cas Vallejo
Dokter di cas S. Vallejo a tuma over e pashentnan cu antes tabata cerca dokter Geraldine Alwani Croes na San Nicolas. Desde su oficina nobo, ubica na Pastoor Hendrikstraat 5, servicio medico ta sigui y pashentnan por yama pa traha cita na number 5853213. Dokter S. Vallejo ta naci na Aruba, tin 28 aña y tabata alumno di Colegio Arubano. Pa cumpli cu su deseo di yuda hende, el a biaha pa Bogota, Colombia unda el a studia na Universidad El Bosque (medico cirujano) y despues a sigui e specialisacion como dokter di cas.
Invitacion AZV app
Na mes momento nos ta invita tur asegurado pa download e AZV app. Bo ta bay den Google Play of Apple App Store y type AZV Aruba pa haya e logo (icono) di AZV y cuminsa e download. Pa esnan cu ta haya cu mester di ayudo cu e AZV app, por email nos na klantenservice@uoazv.aw of por pasa na nos oficina na Rumbastraat 21 na Camacuri. Oficina ta habri di dialuna pa diabierna di 7’or y mey di mainta pa cuat’or di atardi. Pa mas informacion tambe por bay riba www.azv.aw of sigui nos via nos pagina di FB. Uzo di e AZV app ta facil ya cu por primi pa sende e boton di notificacion y asina continuamente haya informacion di seguro AZV.


text: Dialuna pa 5’or atardi Heintje Ras a sali bek for di e mina di fosfaat esaki ta despues di a logra su meta di 100 dia di e museo mega hazaña. Heintje a drents e mina di fosfaat riba 2 di october 2021. Durante e 100 dia di Heintje den e mina el a ricibi bishita di basta hende cu a bin dune apoye, Heintje a haci un recorido amplio bou di tera splicando tur hende kico ta su meta y loke tabatin bou di tera. hopi hende a warda Heintje ariba la yame bon bini bek despues di su salida bou di e mina di fosfaat.


text:
Importante ta pa e documento necesario pa por biaha, esta e paspoort, ta valido durante e biahe di ida y di buelta. Dienst Burgerlijke Stand en Bevolkingsregister (Censo) y Gabinete di Gobernador di Aruba p’esey ta recomenda tur residente di Aruba cu nacionalidad Hulandes pa controla validez di nan paspoort Hulandes na tempo y pa tuma accion mesora si esaki ta necesario. Asina ta preveni costo dobel y ta preveni cu un biahe no por sigui pa motibo di falta di un paspoort valido.
Aplicacion paspoort Hulandes
Residentenan cu un paspoort Hulandes cu ta nota cu esaki ta casi caduca of cu ya el a caduca caba, mas lihe posibel mester haci un cita na Censo pa aplicacion pa un paspoort nobo. E costo pa esaki ta AWG 176,- pa personanan for di 18 aña y AWG 120,- pa personanan te 18 aña. Ta dura mas of menos 3 siman prome cu e paspoort nobo ta disponibel.
Costo dobel: paspoort Hulandes nobo y paspoort di emergencia
Residentenan cu un paspoort Hulandes cu ta bay biaha y cu nota cu nan paspoort a caduca of lo caduca durante di e biahe, den casonan excepcional por aplica pa un paspoort di emergencia na Gabinete di Gobernador di Aruba. Mester por proba di tin motibonan urgente pa biaha y mester cumpli cu algun rekisito adicional. Tambe e persona mester realisa cu e prome paso ta pa aplica pa un paspoort Hulandes nobo na Censo prome cu por aplica pa e paspoort di emergencia na Gabinete di Gobernador. Esey ta nifica cu costo dobel ta aplicabel: e gastonan pa e paspoort Hulandes nobo (AWG 176,- pa personanan for di 18 aña y AWG 120,- pa personanan te 18 aña ) y pa e paspoort di emergencia (AWG 110,-). Pa evita costo dobel, ta recomenda un y tur pa controla validez di nan paspoort Hulandes adelanta y pa aplica pa un nobo tambe na tempo. Tur biahero ta responsabel nan mes pa zorg pa un paspoort valido. Censo y Gabinete di Gobernador no ta responsabel si acaso un biahe no por sigui pa motibo di no a ricibi e paspoort Hulandes of e paspoort di emergencia na tempo.
Potret: © Kabinet Gouverneur Aruba


text:
Noticia mas alentador di aña 2021
Nombramento di un caya na honor di e gran Arubiano sra. Laura Simona Wernet-Paskel (1911 – 1962) na madre patria Hulanda
Pa prome biaha den historia di Aruba
Sin duda alguno esaki pa nos redaccion Solo di Pueblo ta e noticia cu a causa mas sensacion y tambe e noticia mas alentador di aña 2021 unda cu Hulanda, esta e colegio di Burgemeester y Wethouders di e municipio Den Haag, a asigna un caya na nomber di un gran Arubiano di siglo 20, esta sra. Laura Wernet-Paskel, den feliz memoria.
Decision di Gemeentebestuur di Den Haag ta argumenta tres aspecto di Laura su bida: maestra, escritora y politica. E decision di Gemeentebestuur di Den Haag di dia 31 augustus 2021, no. DSO/10126558, ta menciona na punto 7:a ,Laura Wernet-Paskel como autor, maestra di scol y prome politica di su isla, cu un argumentacion y aclaracion:
VII. de naam Laura Wernet-Paskelhof, Laura Simona Wernet-Paskel (1911-1962), schrijfster, onderwijzeres, eerste politica op Aruba, met straatcode 22071 toe te kennen aan de nieuwe openbare ruimte, als aangegeven op de bij dit besluit (kenmerk DSO/10126558 van 31 augustus 2021) behorende, en als zodanig gewaarmerkte tekening Naamgeving Openbare Ruimte met tekeningnummer DSO.GI.323;
Esaki ta yena nos como Arubiano cu gran orguyo y satisfaccion pasobra primeramente e ta algo historico pa nos pais y tambe cu e persona aki merecidamente a haya un reconocemento te na Hulanda despues di casi 60 aña di su fayecimento. Na Hulanda nos por compronde cu e Arubianonan residencia aya a keda sumamente contento cu e decision aki y nan ta spera tambe cu di awor en adelante mas Arubianonan, kendenan den pasado a nifica hopi pa nos isla tambe por bini na remarca pa un reconocemento como tal.
Maestra
Sra. Laura Wernet-Paskel, como unico Arubiano a ricibi cohuntamente cu 7 otro escritoranan famoso Hulandes, tur den feliz memoria, e nombramento di un caya na Hulanda den un bario completamente nobo cu ta keda na Den Haag, pa nan meritonan ariba e tereno di literatura y tambe como profesional. Sra. Laura Wernet-Paskel no a destaca solamente como escritora pero tambe como e prome maestra Arubiano kende a gradua na Hulanda na aña 1931 y tambe como e prome persona femenino kende a subi un lista politico na aña 1949. Sra. Laura Paskel na aña 1931, esta cu 20 aña di edad ya caba a gradua den no menos cu 5 idioma y tabata un di e prome maestra Arubiano cu tur e diplomanan aki.
Segun Solo di Pueblo por compronde di famia Wernet e desvelo di borchi cu e nomber di Sra, Laura Simona Wernet-Paskel lo bai tuma lugar den transcurso di otro aña of kisas mas despues pendiente di e trabounan di construccion cu ta tumando lugar den e bario nobo na Eskamp, cerca di Den Haag. En todo caso manera cu Solo di Pueblo ricibi e noticia grato aki for di Hulanda nos lo informa esaki na tur nos lectornan. Siguramente Solo di Pueblo lo haci acto di presencia na Hulanda momento cu e acto historico aki bai tuma lugar.
Escritora
Si nos tira un bista un rato den su buki “Ons Eilandje Aruba” nos ta topa cu algun temanan hopi interesante cu sra. Laura a pone ariba papel un 80 aña pasa, esta durante e segunda guerra mundial y cu a hala nos atencion masha hopi mes y cu ta concerni un topico hopi actual.
Ariba pagina 35 di su buki ”Ons Eilandje Aruba”, nos Isla Aruba, bou di e capitulo di tempo di esclavitud, nos ta topa cu e siguiente frase: “De Arubanen zullen nooit een hechte eenheid vormen; ze denken teveel aan zich zelven; de een gunt de andere niets.” Na Papiamento: E Arubianonan nunca lo forma un unidad estrecho; nan ta pensa mucho ariba nan mes; esun no ta concedi e otro nada. Laura ta sigi scirbi: ‘t is wel een zeer moderne gedachte; het heilige ego als middelpunt, maar bij de Arubaan wijst ’t veel meer op een volkomen gebrek aan naastenliefde. Zelfbeheersing? Dat woord bestaat niet eens in het woordenboek van de doorsnee Arubaan.
Politica
Den e dianan aki e escritura di e maestra Laura ta pone nos pensa masha hopi mes. E tabatin rason si of no momento cu ela pone esaki riba papel. Ta keda na nos cada uno pa tin un opinion ariba dje pero nos di Solo di Pueblo ta comparti totalmente e opinion di e maestra aki. Segun version di nos bieuwnan sra. Laura Wernet-Paskel, na momento cu ela dicidi di subi un lista politico pa eleccion di Staten pa Antiyas na aña 1949 a confronta cu masha hopi dificultad pa motibo cu e pensamento di antes di nos Arubianonan ta cu politica ta solamente pa hende homber y no hende muher. Akinan pues ta na unda cu e barera di discriminacion a wordu kibra y unda cu e hende muhe a cuminsa haya mas derecho akinan.
Solo di Pueblo tambe tabatin e grato honor di sera conoci cu e buki di e gran escritora famoso Hulandes. esta sra. Dra. Els Koek kende na aña 2013 e publica e famoso buki: ”1001 vrouwen in de 20ste eeuw”; 1001 muhernan den siglo 20.
Ariba e projecto di e buki aki a traha no menos cu 250 experto hulandes y entre nan e experto di Aruba esta sr. Wim Rutgers, den cual nan ta describi e bida di 1001 muhernan kendenan ya a fayece y cu nos no tin cu lubida. E buki cu ta consisti di no menos cu 1611 pagina y nos a keda tur sorpresa di mira cu na pagina 919 nos ta topa cu e biografia di nos yiu di tera, esta sra. Laura Wernet-Paskel entre e 1001 muhernan famoso di siglo 20. Ta pa nos tur como gran Arubiano duna honor na e hecho aki pasobra esaki tambe ta algo historico pa nos pais.
Pa finalisa Solo di Pueblo un biaha mas kier extende su cordial felicitacion na e pueblo Arubiano cu e nombramento di un caya na Hulanda na un gran yiu di tera, esta sra, Laura Wernet-Paskel, den feliz memoria y ban spera cu aki na Aruba mes nos por sigi e bon ehempel cu Hulanda a tuma. Nos felicitacion na cada uno kendenan di un of otro manera a contribui na e gran obra aki.
(Dit artikel verscheen 28 december 2021 in Solo di Pueblo)


text:
Pronóstiko di tempu pa Kòrsou i bisindario bálido te djamars mainta 6:00 o.l., 24 di mei 2022.
Pronóstiko
Pronóstiko di tempu pa Kòrsou i bisindario bálido te djamars mainta 6:00 o.l., 24 di mei 2022.
Kompilá: djaluna 23 di mei 2022, 05:00 o.l. (09:00 UTC).
KÓDIGO HEL: .UN MENSAHE DI PREKOUSHON PA STÒF DI SAHARA EKSESIVO TA NA VIGOR PA KÒRSOU.
Tempu: E bista lo ta un poko redusí bou di un shelu parsialmente nublá. Áwaseru ta bira posibel durante di mardugá i mayan mainta.
Temperatura máksimo lo alkansá 31ºC i temperatura mínimo 27ºC.
Solo ta sali 06:10 i ta baha 18:55 o.l.
Bientu: Generalmente for di ost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando fuerte den ráfaga; forsa 6 (40 te 50 km/ora, 22 te 27 nudo).
Situashon general: Un preshon haltu ta kombiná ku e santu di Sahara pa tene e ambiente relativamente stabil i asina durante di awe resultá den wer seku. No opstante esaki, un fluho di airu un tiki mas húmedo durante mayan por kondusí na algu di áwaseru. Dicho preshon haltu, na mes momento ta yuda generá un forsa di bientu de bes en kuando basta fuerte den nos área.
Kondishon di laman: Por lo general moderá ku altura di olanan entre 1 i 2 meter (3 i 6 pia). E olanan di mas haltu lo ta riba laman habrí.
Sistemanan tropikal signifikante: Ningun.
Fenómeno spesial: Ningun.
Perspektiva te djárason mainta: Parsialmente nublá ku un chèns leve pa awa kai lokalmente, miéntras e airu ku santu di Sahara ta sali di nos área.
Meteorólogo: Coffie


text:
KOMUNIKADO DI KUERPO POLISIAL KÒRSOU Tópiko: interupshon den komunikashon via telefòn.
KOMUNIKADO DI KUERPO POLISIAL KÒRSOU
no.: 361 / 2016
Fecha: 21 òktober 2016
Tópiko: interupshon den komunikashon via telefòn.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
________________________________________
Djasabra 22 di òktober 2016 entre 8or di mainta pa 1or di mèrdia, lo bai hasi mantenshon di linianan di telefòn den Sentral di Polis. Durante di e oranan menshoná lo por tin interupshon di durashon kòrtiku den komunikashon via telefòn na diferente warda i departamento di polis. Nos ta pidi komprenshon pa e situashon i nos diskulpa pa kualke inkumbiniensia ku esaki por trese.


text:
Renobashon i optimalisashon di Edifisionan di Skol
Renobashon i optimalisashon di Edifisionan di Skol
E trayekto pa yega na un rapòrt relashona ku renobashon i optimalisashon di
estado di edifisionan di skol ta yegando su punto final
WILLEMSTAD – Manera ya konosí gobièrnu di Hulanda a pone 30 mion Euro
disponibel pa renobashon di skolnan aki na Kòrsou. Na komienso di e aña aki
Hulanda a manda pa Kòrsou mei mion Euro pa hasi renobashonnan urgente na
diferente skol, e renobashonnan aki a tuma lugá i ya mayoria di e situashon ku
tabata urgente a ser remediá.
Despues di a huramentá dia 14 di yüni último, Minister di Enseñansa, Siensia,
Kultura i Deporte (ESKD) sr. Sithree van Heydoorn a kuminsá traha mesora huntu
ku Ministerio di enseñansa di Kòrsou i Hulanda, pero tambe ku e kompania di
konsultant Policy Production ku Hulanda a enkargá pa hasi un estudio riba e
situashon di e edifisionan i den ki estado nan ta, pero tambe mester a traha un plan
di maneho ku ta konsistí di diferente komponente relashoná ku mantenshon di
skolnan.
E estudio aki mester indiká entre otro kon un skol moderno ku mester ta ekipá ku
tur e komponentenan ku un skol moderno mester dispone di dje, manera
infrastruktura di kòmpiuter pa e trayekto di digitalisashon ku ta andando i ta
sumamente importante. Direktivanan di skolnan tambe a haña partisipashon den e
trayekto aki i a hiba kombersashon ku tantu e representantenan di Ministerio di
ESKD di Kòrsou i Hulanda, pero tambe e konsultant ku ta ehekutando e trabounan.
Despues di Minister su biahe pa Hulanda siman pasa nos por informá komunidat,
ku den desèmber próksimo e rapòrt final lo ta kla. E rapòrt final aki lo kontene e
siguinte informashon;
1. Lo tin un relato di tur loke a ser konstatá, durante di inventario ku a wòrdu
hasi;
2. Tambe lo tin normanan pa skolnan ku ta para bashí, norma pa mantenshon i
tambe norma pa ku e konsentrashon di kantidat di muchanan ku ta bai skol
den un area spesífiko;
3. Lo bin un konseho kon den diferente fase lo hasi mantenshon na e skolnan.
Den e promé fase lo hasi mantenshon di entre 6 pa 7 skol na un balor di mas o
ménos 6 mion Euro;
4. Tambe lo bin un konseho kon pa yega ku un plan stratégiko pa mantenshon i
konsentrashon di skolnan, esaki teniendo kuenta ku e resultado di e
investigashon inisial (nulmeting) ku ta tumando lugá i e normanan ku ta ser
stipulá.
Nos lo sigui hasi tur loke ta nos alkanse pa optimalisá nos enseñansa, pero tambe pa
edifisionan di nos skolnan ta den un estado agradabel ku sigur lo kontribuí na
desaroyo di nos yunan.
Minister Sithree “Cey” van Heydoorn ta kontentu di por a duna guia na e trayekto
aki i ku pronto nos lo kuminsá mira resultadonan positivo na momentu ku kuminsá
ku renobashon di e skolnan.
—
Sr. Sithree ‘Cey’ van Heydoorn
Minister di Enseñansa, Siensia, Kultura i Deporte


text:
WILLEMSTAD.- Minister hulandes di Asuntunan di eksterior Stef Blok djaluna último a kontestá preguntanan tokante sinku piskadó kurasoleño ku ta será den prisòn na Venezuela pa kasi un aña largu. Segun Blok embahada di Reino Hulandes na Venezuela a tuma kontakto ku outoridatnan venezolano na diferente okashon, via e kanalnan diplomátiko. Embahada hulandes a pidi Venezuela pa garantisá derecho i fasilidatnan pa e sinku personanan. Tambe Hulanda a pidi Venezuela un tratamentu pronto i hustu. Blok a bisa ku e sinku hòmbernan te ainda ta den aresto preventivo i ku e kaso te ainda no a wòrdu tratá dor di hues. Pero segun informashon resien e kaso lo wòrdu tratá dor di un hues riba término kòrtiku.
Tokante situashon di detenshon na Venezuela Blok ta bisa ‘ku den general e situashon ta hopi malu den prisònnan di Venezuela, i esaki ta konta tambe pa e sinku hòmbernan’. Nan ta huntu den un sèl den un prizòn ku ta basta leu for di Caracas – segun Blok ku outo e ta mas ku seis ora for di Caracas. Personal di embahada hulandes ta duna e piskadónan asistensia for di konsulado. Personal tambe a bishitá e grupo. I nan tin kontakto ku famia di e sinku personanan.
Blok a reakshoná riba preguntanan di parlamentario den Tweede Kamer pa partido D66, Sjoerd Sjoerdsma. Dia 1e di febrüari di e aña aki el a lanta pregunta na e minister enkargá ku asuntunan di eksterior tokante di sinku piskadó ku ta será den prisòn na Venezuela for di luna di Mart 2020. Tata di un dje piskadónan ku ta detené na Venezuela a manda pidi Hulanda yudansa pa por saka su yu i e otronan liber.
Ta trata di kuater hòmber kurasoleño piskadó i un hòmber venezolano – ku tin pèrmit legal pa traha i biba na Kòrsou – ku den pleno “lockdown” na Mart di 2020 a subi laman i a keda detené den awanan teritorial di Venezuela.
E sinku piskadónan a bisa di a bai tuma piská riba laman serka venezolanonan. Sinembargo nan a bai den teritorio venezolano i nan a keda detené pa Wardakosta venezolano. Na Venezuela nan ta ser sospechá di kontrabanda.


text:
Gradicimento y Invitacion
Na nomber di famia nos ta gradici na tur ruman den Cristo pa tur e oracionnan
durante e tempo dificil cu e fayecimento y entiero
di nos defunto stima:
Martha Maria Geerman-Danjo
Gradicimento na dokternan y verpleegkundenan di hospitaal, na Wit Gele Kruis, Dr. Singh y su asistentnan, e boluntarionan cu a yuda na cas durante Machi Mani su enfermedad.
Boso muestra di atenshon tabata un gran consuelo pa nos.
Na mes momento nos ta invita famia, bisiña-, amigo- y conocirnan
pa compaña nos na 3 Santo Sacrificio di Misa na Inmaculada Concepcion na Sta Cruz; diabierna 27 di mei pa 7 pm, diadomingo 29 di mei pa 6.30 pm y diaranson 1 di juni pa 7 pm.
Despues di ultimo misa tin un rosario na cas; Macuarima # 34
Boso presencia ta altamente aprecia.


text:
Entrante diadomingo awo, lo bay tin un asina yama ‘avondlockdown’ y gobierno mantene scol habri te asina leu. Segun e fuentenan na Den Haag ta confirma diabierna, despues di informacion di NOS y otro medio. E medidanan aki lo ta activo durante por lo menos tres siman.
Segun e medio como tambe AD, e alumnonan for di 6de klas lo mester bisti tapaboca den gang pa evita e contagio di e virus.
HORECA, comercio no esencial (manera tienda di paña y mueble), sector cultural (teatro y cine), e luganan di transito manera museo y club deportivo mester cera nan porta entre 5:00 pm te cu 5:00 am.
Orario di ceramento di HORECA ya a delanta pa 8:00 pm, mientras cu comercio no esencial y profesion di contacto, manera pelukeria, mester cera nan porta pa 6:00 pm. Comercio cu ta suministra alimento basico, manera supermarket, por keda habri te cu 8:00 pm.
Cu e medidanan aki, gobierno demisionario ta sigui OMT (Outbreak Management Team). E expertonan a conseha e ministernan pa nan mantene scol habri, pasobra e ceramento di esaki por dificulta e desaroyo di e muchanan. Por lo tanto, gobierno lo haci bon pa uza e otro medidanan pa para e propagacion di e virus.
Scol ta sigui ta un fuente importante di infeccion. E ultimo cifranan semanal di RIVM a mustra cu nada menos cu 32 mil mucha entre 5 y 14 aña a infecta. Esey ta ilustra di un di cada cinco infeccion di e cantidad total (154 mil). Hopi infeccion por bay bek na scol durante varios siman.
Prome minister demisionario Mark Rutte y minister di salud publico demisionario Hugo de Jonge lo duna un rueda di prensa mas atardi unda cu nan lo splica e medidanan nobo. 24ora.com lo ta live cu e rueda di prensa aki awe tardi den careda di 2:00 pm. E noticia aki ta den desaroyo.


text:
Pa cu e ultimo dianan aki nos casonan di Covid-19 a subi drasticamente. Esaki ta trece cu ne cu por lo menos 1000 pa 1500 Covid test ta wordo haci na hospital.
Cada un di e testnan aki tin su costo cu ne y bo testnan por keda sali positivo pa basta tempo despues cu bo recupera di Covid-19 sin cu bo ta infeccioso. Cu esaki nos kier conscientisa tur esnan cu a test positivo pa Covid-19, pa no keda ripiti test te ora cu esaki sali negativo. Pa e motibonan aki tambe nos kier concientisa tur doño di trabou como tambe tur scol cu no ta e intencion pa exigi esunnan cu a recupera recien di Covid-19 un test negativo pa por bin scol of trabou bek.
Si bo a caba di recupera di Covid-19, no ta e intencion pa bo test mas pa bo trabou of pa scol. Mester sigui e protocol di DVG, cu ta si despues di 5 dia bo tabata den isolacion y no ta sinti nada mas bo por bay traha of bay scol bek. Si acaso despues di 5 dia ta sigui malo, ta meld esaki via e link cu bo ta ricibi den e mail di DVG.
Si bo ta den cuarentena bo mag di hasi un self-test despues di 5 dia, pero esaki no mester. Si bo no tin sintoma despues di 5 dia bo por bay traha bek. Si bo trabou of scol ta rekeri un PCR test esaki lo NO lo ta cubri door di AZV. Bo por haci e test aki na un laboratorio priva riba bo mesun gasto.
Covid test ta importante pero nos mester hacie conscientemente. E proceso cu esaki ta hiba cu ne ta keda intenso y tur cos mester wordo haci cu hopi cuatela y precision pa cu e resultadonan.
Sea consciente y keda tene distancia social den luganan cu hopi hende, bisti bo tapaboca y tin bo sanitzer cu bo y laba bo man bon pa asina hunto nos por atrobe baha e cantidad di casonan positivo pa dia.
Si bo persona ta sinti malo cu sintomanan respiratorio y ainda no a test positivo pa Covid-19 den e ultimo 30 dia, por fabor isola bo mes y haci un test. Pa bo haya un cita pa haci e test bo por contact bo dokter di cas of yama 280-0101 pa solicita un code of por haci esaki via https://covid19test.healthapp.aw. Cu e code aki bo por traha un cita via bo Aruba Health app.
Pa cualkier informacion por yama 522-4200 of 280-0101 pa preguntanan encuanto Covid-19.


text:
Marcel Betrian a kuminsá práktika e ramo di deporte di hisamentu di peso ku 16 aña.
E ta kofundador di e Asosiashon di hisamentu di peso di Kòrsou i esun di Antia.
Den vários Kampeonato, Wega Sentro Amerikano i di Karibe Panamerikano i Mundial, Marcel a fungi komo coach di e delegashon Antiano i komo Rèfri Internashonal.
Marcel a forma parti di direktiva di Komité Olímpiko Antiano durante 8 aña.
Komo entrenadó/Coach di selekshon nashonal di Kòrsou i Antia, Marcel a produsí vários kampeon tantu riba nivel lokal, Antiano Sentro Amerikano i di Karibe, Panamerikano i un rekòrt Mundial den Press, establesé Jossy Flores na Sao Paulo-Brazil na 1963.
Aña pasa Marcel a kumpli 42 aña sirbiendo deporte aktivamente.
Puestonan Okupá:
- Coach di Selekshon di Kòrsou i Antia for di 1974 - 1975
- Miembro di Komishon Tékniko Kondekorashon Sentro Amerikano di Karibe di
Hisamentu di Peso for di 1959 - 1974.
- Coach di Selekshon di Hibamentu di Peso di Ulanda di 1977 - 1983.
- Miembro di e komishon Tékniko di e Federashon Ulandes di Hisamentu di
Peso di 1977 - 1983.
- Miembro di Komishon di Regla di e Federashon Ulandes di Hisamentu di Peso di
1977-1983.


text: Despues cu e avion di LATAM Cargo di Brasil, ABSA Cargo boeing 767 cu a sali for di Miami y durante su vuelo a confronta problema y a haya cu e Airport di Aruba ta esun cerca pa e aterisa. Nan a confronta problema unda un motor a dal paga den laira, y e kapitan a haye ta kima fuel riba lama grandi. Tabatin 4 persona abordo di e avion, debi cu e ta un avion di carga. Di biaha nan a notifica e compania na Brasil di e sucedido. Tanto ambulance, polis y brandweer tabata riba un standby. Pa 6:04 pm e avion a aterisa sin ningun problema, esaki a haic cu crash truck di bombero a bay cerca di e avion pa un standby. Personalnan tecnico a subi e avion pa un inspeccion y tambe na e motor.


text:
ORANJESTAD – Departamento di Obra Publico ta informa pueblo di Aruba en general y specialmente nos automobilistanan relaciona cu e construccion di 2 Verkeersplateau na Paradera entre Paradera 1-K y Paradera 9.
Trabounan a cuminsa diamars 11 di juli y ta continua diaranzon 12 juli 2017.
Rutanan alternativo lo keda indica cu baricadanan y borchinan di aviso.
E trabou ta cuminsa 7’or di anochi y ta programa pa caba 3’or di marduga.
Ta pidi tur automobilista, negoshi y otro usuario pa tene cuenta cu e inconveniencianan cu lo por surgi pa cual nos ta pidi nos disculpa.


text:
Sero Pita – Diasabra anochi algo prome cu 9:30 polis a wordo manda e crusada di Sero Pita cu ta bay pa Emmaschool, pa un accidente serio.
Na yegada di polis di trafico nan a constata cu tin tres persona herida, pero no di gravedad.
E dos autonan envolvi ta un Nissan y un Toyota.
Loke nos a bin compronde na e sitio, ta cu e Nissan a subi e crusada y no a duna e Yaris preferencia.
Di e manera aki e Yaris ta dal contra e Nissan, net na e porta di e chauffeur.
Total tres persona a resulta herida, ambulance a trata cu e herido nan.
Daño material si ta considerabel.


text:
Kralendijk – Kiko bo ta pensa di bo kas y bo bario di residensia? Unda abo ta traha i unda bo ta rekreá? Kua lugánan tin balor pa bo i kiko abo ta haña importante pa e desaroyo espasial di Boneiru? Esaki ta un par di pregunta ku departamento R&O di Entidat Públiko Boneiru ta hasi pa ku e Plan Preparatorio di Desaroyo Espasial (ROB) nobo.
Eilandsraad a establesé e Plan Preparatorio di Desaroyo Espasial (ROB) kasi 11 aña pasá. E plan ta regulá desaroyo espesial di Boneiru, por ehèmpel unda por traha kas, negoshi òf hotèl. ROB tin enfoke riba preservashon di naturalesa tambe.
Por konsultá e Plan Preparatorio di Desaroyo Espasial riba www.bonaire-ro.nl.
Pa e aktualisashon di e ROB a traha un kuestionario. Siudadanonan por yena e enkuesta akí te fin di ougùstùs. Asina EPB tin mas informashon riba kiko e boneriano ta haña importante. Kiko e deseonan i nesesidatnan ta.
Ta usa e resultadonan di e enkuesta pa balorá e ROB aktual i pa konstruí e ROB nobo. Pa yena e kuestionario ta kosta mas o ménos 10 minüt. Bo kontribushon ta hopi importante pa nos. E enkuesta ta skibí na papiamentu, ulandes i ingles. Por yena e kuestionario akínan: https://bonairegov.com/pa/campagnes-1/artikel/kuestionario-plan-preparatorio-di-desaroyo-espasial-rob.
Lesa tambe:
- Bonchi Boneiru ke produsi kòfi di kalidat haltu na Boneiru
- Flamingo Airport porfin ta bai haña left sofistiká pa ròlstul
- Tera Barra ta regalá 500 palu di Watakeli
- A selebrá Dia di Emansipashon na Isla’Riba
- Registro Sivil ta habri ora èkstra pa rekuperá sitanan pèrdí pa motibu di mal wer


text:
Willemstad—-Djaluna 13 di yüni 2022 alrededor di 14:00’or, Sentral di Polis a risibí diferente yamada ku lo mester tin un kaso di bringamentu na e adrès situa na Macuraweg unda lo mester tin 3 persona bringando i ku e situashon ta saliendo for di man.
Na yegada di unidat di polis el a topa ku 3 hòmber, di kua un di nan tabata tin un machete den man. E hòmbernan aki no kier a sigi òrdu di polis loke a pone ku polis mester a lòs tiru di atvertensia. Na e adrès ariba menshona polis a hasi detenshon di e 3 hòmbernan sospechoso kende ta J.D.H. di 21 aña i E. v/d M di 43 aña nasé na Kòrsou i tambe M.D.G. v/d M. Di 20 aña nasé na Ulanda. Despues di nan detenshon, a presentá e dos sospechonan dilanti di un fiskal ouksiliar ku a ordená nan enkarselamentu pendiente di mas investigashon.


text: Diahuebs mainta a drenta informe di un accidente cu hende herida banda di e pompstation na Palm Beach, mesora a dirigi tanto polis como ambulans na e sitio. Na yegada di e patruya a bin compronde cu e turista a caba di huur un trike y saliendo cu esaki bayendo pabao ela spanta pa un auto y a bay kita ela dal e acera y na lugar di primi brake ela primi trot y a bay otro banda di caminda bay dal frontal riba un Jeep di direccion contrario. E turista a haya sla na cabez y tabata keha di dolor na pecho. Na yegada di e ambulans nan a atende e victima y a transporte pa hospital.


text:
NORCIA, Italia – Un temblor di magnitud 6,2 a sacudi Norcia, den centro di Italia, riba e madrug di e diaranson cu a pasa. E movimento telurico a wordo sinti den e capital, Roma.
Te na e momento a reporta por lo menos 252 morto y dañonan severo, principalmente den e ciudad di Amatrice, unda cu varios edificio a cay den otro y unda a registra e mayor cantidad di morto. E ciudadnan cercano di Accumoli y Arquata di Tronto tambe a resulta hopi afecta.
“E mita di e ciudad disparce”, e alcalde di Amatrice, Sergio Pirezzi, a bisa RAI, afilia di CNN, riba diaranson.
Ta spera cu e cantidad di nomber a aumenta na medida cu e ekiponan di rescate ta sigui traha entre e escombronan, cu replicanan regular cu ta supone un menasa continuo.
Desde e teremoto di 6,2 a registra varios aftershock, inclui uno di 5,5 tambe na Norcia, un ora despues di e temblor y otro di 4,7 diahuebs mainta tempran, segun USGS. E aftershocknan a obliga hopi hende sali for di nan cas den e zonanan afecta.
Mas di 1000 persona a wordo desplasa pa e teremoto. Proteccion Civil a bisa cu no ta permiti na e residentenan drumi den e ciudad devasta di Amatrice diaranson anochi.
“Na e momentonan aki nos ta sinti un dolor teribel,” e prome minister Italiano, Matteo Renzi, despues di recore algun di e zonanan afecta.
Dirigiendo e nacion diaranson, Renzi a compromete su mes pa sigui cu esfuersonan mientras ainda tin bida pa salga.
“Den temponan dificil, Italia sa kico pa haci,” el a bisa.
Mientras, e ekiponan di rescate ta lucha contra holoshi pa salba mas bida, atrapa entre e ruinanan.
Fuente: CNN en Español


text:
Ata nos cu otro novedad den gobernacion. Nos no a caba di celebra esun di e ministro cu no ta logra gasta tur su placa, ata un parlamentario cu ta apoya gobierno ta exigi reorganisacion di un departamento cu no ta funciona debidamente. E prome asombro naturalmente ta cu ta trata di un ‘backbencher’ cu supuestamente ta papia solamente ora nan haya orden pa papia, y e discurso riba papel acerca, por si acaso den nan entusiasmo nan bay bisa cos for di sla den prensa. E pregunta ta si den e caso esey tambe ta aplicabel. Tambe a primera bista por a pensa cu e politico aki porfin ta kibra silencio den su partido y a cuminsa critica e servicio hopi deficiente di varios departamento gubernamental.
Pero grandi ta e decepcion ora cu ripara cu e parlamentario no ta fulmina na fabor di comunidad cu ta harta di mal servicio den gobernacion, pero ta haci esey pa defende interes di esnan cu a bay cerca e ministro concerni, cu por ehemplo a cambia un decision tuma pa e departamento aki y cu tres palabra y un firma ta debolbe e asunto na e departamento pa ehecuta e decision cu el a tuma. Pa bon comprension di e asunto: aki ta trata di persona, local o stranhero cu ta logra haya cita cerca e ministro. Den hopi caso ta mas facil pa un stranhero haya cita cu e Arubiano mes. Asina tin caso cu e dunado di trabao no a logra haya cita, pero su empleado cu mester permiso si a logra. Nos nunca por a haya un bista den e sistema di atende hende, pero ta parce cu e adres particular di e ministro ta mes importante cu su oficina oficial.
Esnan cu logra penetra te na e ministro pa e atende e asunto personalmente, ta logra of no di haya su decision cu ta deshaci di e decision, bon of malo, tuma anteriormente pa e departamento concerni. Awor, den e caso cu e ministro no ta di acuerdo cu e decision tuma pa e departamento, lo ta logico cu e ta tene cuenta cu pa esaki tin un proceso oficial di apelacion contra e decision. E proceso aki sigur no ta uno cu ta gana premio di beyesa, pero e ta e caminda indica cu tur ciudadano mester sigui. Si e ministro ta habri e posibilidad, na cas of na oficina, cu ciudadano por tuma ‘short cut’ yegando na un audiencia personal, e pregunta na su persona ta anto si ta recomenda tur hende pa tuma e short cut aki…
Aunke nos tin nos critica riba e funcionamento di e proceso di apelacion via LAR, no ta parce nos corecto cu, tanten e ley ta existi, pa bay recomenda hende pone esey un banda y purba traha cita cerca e ministro mes. Lo tin varios caso di hende cu por recomenda esaki pasobra nan tabatin exito, pero no ta esaki ta e cosnan cu ta hiba nos na e cualificacion di ‘republica di banana’?
Ora nos a kere cu e apreciando parlamentario lo a bin cu critica y proposicion pa mehora e servicio pa e ciudadano, e ta solamente atendiendo e interes di esnan cu a logra yega cerca e ministro y a haya un cambio di decision via e famoso ‘krabbel’ y cu seguidamente a topa cu cierto falta di boluntad di banda di e departamento pa ehecuta e decision di e ministro. Den e caso aki e empleadonan publico aki mester simplemente actua ‘by the book’. Si e ministro su decision no tin un base legal drechi, mester informa su persona di esey. Si e ta insisti cu ta ehecuta e decision, anto ta pidi un confirmacion por escrito. Si tin e orden por escrito, anto ehecuta esey, cu tur responsabilidad pa e ministro. E problema ta cu tin asina un situacion di intimidacion den e departamento, cu lo no tin hopi funcionario cu ta dispuesto di haci esaki. Anto bo ta haya un ambiente di rechaso y oposicion silencioso, cu no ta yuda mehora trabao di e departamento.
Tambe e parlamentario ta toca e tema di falta di respet pa e persona nombra como subdirector cu facultad special cu ningun director interino den gobierno tin. Pero kico ta spera ora ta nombra un bode riba cabes di tur hende anto kere cu esey no tin repercusion den e departamento? Den esaki no ta e ministro concerni ta carga falta, pero henter conseho di ministro cu a bay di acuerdo. Ta ki mensahe ta duna aki na e hobennan cu ta studiando ainda? Pa nan stop di crea debe pa nan mes y traha riba nan carera cuminsando na bode? Ta berdad cu den un hotel hopi tempo pasa bo por a subi di bellboy te general manager, pero awendia esey no ta posibel mas. Den gobernacion nunca e tabata asina, pero na 2016 diripiente si por. Ta bira tempo pa en berdad pasa e departamento aki pa ministerio di Husticia, unda e ta pertenece na prome luga. Esey no ta garantia di exito, pero miho cu e caos actual.


text: Dialuna mainta a drenta informe di cu un intruso lo kier a drenta un cas na Katunastraat, mesora a dirigi un patruya na e sitio. Na yegada di e patruya a bin compronde cu aki ta trata di e e mesun persona cu polis tin su mannan yen cun’e. Ta trata aki di e latino cu su cabez no ta mucho bon y cu siman pasa a joyride e pickup di Aruba Climate Control y cu den oranan di mainta ya caba polis a atende cun’e. Pero e biaha aki si polis a detene ya cu ela drenta den e cas manera cu ta su cas pa e bay supuestamente coy awa pero un habitante a brake e y wante te ora polis a yega. Polis a detene y bay warda cun’e.


text:
ORANJESTAD (AAN): Minister Endy Croes ta sinti cu e mester reacciona pa recorda pueblo riba e pantominanan cu Mike Eman y miembronan di nan Fraccion ta haciendo.
Mesun retoricanan bieu pa bruha pueblo den temponan dificil.
E berdad di Mike y AVP a presta 2200 miyon sin crisis:
Na augustus 2021 momento Endy Croes ainda tabata miembro di Parlamento el a haci pregunta oficial durante un reunion den Parlamento na Director di Finanzas. A lesa un rapport di Banco Central cu tur e prestamonan cu Mike Eman y AVP a haci desde aña 2010 pa 2017. Total den e añanan aki Mike Eman a presta 2200 miyon florin pa cera su deficitnan astronomico. Pregunta cardinal tabata cu si ta berdad loke ta para den e rapport di Banco central aki cu Mike Eman a presta 2200 MIYON florin sin cu tabata tin ningun crisis. E contesta di Director di Financien ta graba den Parlamento unda a contesta cu esaki ta corecto. Pues loke cu Minister Endy Croes awe kier señala cu Mike Eman y AVP a desgracia e finansas di Aruba den un tempo cu no tabata tin un crisis. Un ‘mismanagement’ total y ta pa esaki Mike Eman y AVP nunca pero nunca mas tin derecho pa goberna e luga aki.
Mike Eman y AVP a redobla e debe di Aruba:
Mike Eman y AVP consecuentemente cu e mal maneho financiero aki “feestvierend ten ondergaan” a redobla e debe nacional di pais Aruba. Aruba actualmente ta pagando riba 260 miyon pa aña solamente na interes. Pueblo ta compronde cuanto school nos por drecha cu 260 Miyon pa aña? Pueblo por compronde awor cuanto proyecto deportivo nos por a construi cu 260 miyon pa aña? Lamentablemente pa proximo 20 añanan nos ta mara na man cu pia door di e maneho desastroso y infantil di Mike Eman y AVP.
Mike Eman a sigui endeuda Aruba:
Mike Eman a continua su aventura y a bin cu e idea pa endeuda Aruba cu proyectonan PPP. Pa Pueblo Paga! Asina den mesun periodo Mike Eman a haci uso di duna tur tipo di contract y pueblo lo paga ‘anyhow’ den 20 aña. Proyectonan PPP cu Mike Eman a firma awe berdad casi tur ta cla. Pueblo ta pagando 82.4 MIYON pa aña y esaki nos mester page te na aña 2037 sin por haci nada. E 82.4 MIYON aki ta wordo paga den e post GOEDEREN en DIENSTEN cu hustamente Mike Eman kier critica awe. Burdugo berdad no ta hende!
Mike Eman ta orguyoso di e debe:
Den un reunion den Parlamento Mike Eman a grita na 2016. Mi ta orguyoso di e debe y e debe tey pa nos tur bay page den futuro. Un mentalidad criminal. Con bo por maneha placa di pueblo na e manera aki. Den mesun rosea Mike Eman su man drechi Benny Sevinger kende a desgracia Aruba cu e maneho di tereno kende pronto lo bay sinta un castigo basta halto tambe a grita den Parlamento: I don’t give a damn. Asina AVP a maneha nos pida baranca. Terminando Minister Endy Croes ta solamente recorda e pueblo cu si no ta pa e mal maneho di Mike Eman y AVP awe Aruba por a surpasa e crisis y Pandemia sin mester a mendiga na Hulanda cu tanto condicion. Un biaha mas. Danki AVP!!!!


text:
SPO tin un proyecto hopi interesante y educativo, specialmente p’e muchanan cu ta hayando les pa loke ta cuido di mata y bestia.
James Ocalia, ta docente di SPO pariba, a comenta cu el a publica un wega di quartet yama planta y cosecha. Mirando cu Ocalia ta duna les di e materia aki n’e scol el a ripara cu e kier traha algo cu e muchanan por uza durante les pa stimula nan y tambe pa siña nan mas di mata cu ta crece na Aruba.
E ta sigui splica cu e ta basa riba mata y berdura cu ta crece na Aruba, manera concomber chikito, yambo, pampuna, tambe diferente tipo di flor. Hungando e wega aki traha na Papiamento, ta uno colorido y simpel traha, di manera cu e muchanan ta gusta y por siña hopi lihe.
Cu ayudo di Fonds Kind en Handicap, hunto cu Stichting Prins Bernhard Fonds Caribisch Gebied, el a haya financiamento pa por efectua esaki. Asina ey por a realisa e wega aki.
Pa un cobertura mas amplio lesa e edicion di TREMPAN di mañan.


text:
Despues di e marcha silencioso, representantenan SIMAR, SADA, SEPPA, SPA y OPPA a haya e oportunidad pa reuni cu secretaris di estado sra. van Huffelen. Sra.van Huffelen ta confirma cu e bala ta den scochi di Gobierno di Aruba pa duna e trahadornan publico e 12,6% bek, bou di e condicion cu Aruba cumpli cu loke e la palabra cu Hulanda.
Tabata un sorpresa pa scucha di sra. van Huffelen cu e recorte den e bonus di e pensionadonan, ta un desicion cu Gabinete Wever-Croes a tuma riba nan mes, dus cu *nunca* Hulanda a pone esaki como un condicion.
Por ultimo, un danki na TUR esnan cu a presenta awe na e marcha. Sra. van Huffelen. E la menciona cu e la tuma nota di e demostrantenan.
Defende bo mes cu un sonrisa.
Ataca cu silencio y
Pa asina vence haciendo e diferencia.


text:
E kaso di supuesto Benfilmar Camacho di Bander Grill Bar & Restaurant ta kue un buelta straño
Manera ta konosi tin un kaso poko straño ta den investigashon dor di e propretario di Bandera Grill Bar & Restaurant te ku nan a sera e negoshi aki tur na borchi akusando Kuerpo Polisial I asta ku Ministerio Publiko a duna ordu pa Kuerpo Polsial kita e borchinan aki paso nan ta defamando Kuerpo Polisial I esei a tuma luga tambe.
Nos di KIKO TA PASANDO NOSTISIA a publika e kaso aki di Benfilmar Camacho ampliamente plus nos a publika e komunikado di Kuerpo Polisial Korsou ku segun ordu di Ministerio Publiko nan a kita e borchinan aki.
Pero nos a sigui investiga un poko mas aleu I nos a bin topa ku e FaceBook di Benfilmar Camacho ku supestamente ta perdi of desaparesi I nos a tuma nota ku e persona Benfilmar Camacho mes ta skibi riba su FaceBook ku nan ta bezig ta defama su persona. Wak e dos potretnan aki di su FaceBook.
Kua konklushon bo tin ku saka den un kaso asina aki?
Paso te kaminda tur hende sa ku un persona ku tin un Facebook ta e ta doño di su password. Kemen ta eso por skibi of post algu den su propio FaceBook.
I riba e Facebook di Benfilmar Camacho tin skibi klaramente ku: Es TOTALMENTE FALSO QUE ESTOY DESAPARECIDA, luego por este medio estaré dando mis declaraciones lo que la pareja publico es falso lo hicieron con la intención de difamar a otro VENEZOLANO mas pero aquí estoy YO haciendo frente a todo lo que esta pasando.
Awor e pregunta ta bin.
Komo un establesementu ku tin hopi hende sa bai den oranan di anochi. Nan tin kamara di vigilansia ku ta mustra ku tin dos polis enberdat ta bin buska e persona aki. Na e warda di polis ku nan a bias ku e polisnan aki a hinda e dana aki pa warda su supesto tanta mester mester tin kamaranan ku ta graba kiko of ken a drenta sali e warda di polis aki.
E PERSONA KU TIN MAS INFORMASHON DEN E KASO AKI POR TUMA KONTAKTO KU NOS VIA: excellenceproduction1@gmail.com of kikotapasando@outlook.com
Aki bou nos ta pone e dos linknan di e dos prome publikashonan di e kaso aki.
KUERPO POLISIAL KORSOU ORDU MINISTERIO PUBLIKO A KITA TUR BORCHI FOR DI RIBA BANDERA GRILL BAR & RESTAURANT
klik aki:
KUERPO POLISIAL KORSOU ORDU MINISTERIO PUBLIKO A KITA TUR BORCHI FOR DI RIBA BANDERA GRILL BAR & RESTAURANT
==========
KOMUNIKADO DI KUERPO POLISIAL KÒRSOU Tópiko: Konfiskashon di bòrchinan.
klik aki:
KOMUNIKADO DI KUERPO POLISIAL KÒRSOU Tópiko: Konfiskashon di bòrchinan.
=========


text:
Pronóstiko di tempu pa Kòrsou i bisindario bálido te djárason mainta 06:00 o.l., 15 di yüli 2020.
Pronóstiko
Pronóstiko di tempu pa Kòrsou i bisindario bálido te djárason mainta 06:00 o.l., 15 di yüli 2020.
Kompilá: djamars 14 di yüli 2020, 05:00 o.l. (09:00 UTC).
Tempu: Por lo general parsialmente nublá i prinsipalmente seku.
Temperatura máksimo lo alkansá 32ºC i temperatura mínimo 27ºC.
Solo ta sali 06:19 i ta baha 19:05 o.l.
Bientu: Generalmente ost i moderá; forsa 3 te 4 (12 te 30 km/ora, 07 te 16 nudo). Durante di dia, bastante fuerte den ráfaga; forsa 5(31 te 39 km/ora, 17 te 21 nudo).
Situashon general: Durante di próksimo 24 ora no ta antisipá desaroyo di nubianan signifikante riba nos region. Pa e motibu aki, un kondishon di tempu seku lo sigui prevalesé riba nos isla.
Kondishon di laman: Moderá ku altura di olanan di 1 pa 1.5 meter (3 pa 5 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djaweps mainta: Por lo general parsialmente nublá ku chèns pa un áwaseru lokal.
Meteorólogo: Rombley.